title: 2006/548/EZ, Euratom: Odluka Komisije od 2. kolovoza 2006. o izmjeni Odluke 2001/844/EZ, EZUČ, Euratom

text:
               01/Sv. 005

               HR

               Službeni list Europske unije

               99

         32006D0548

               L 215/38

               SLUŽBENI LIST EUROPSKE UNIJE

               02.08.2006.

      ODLUKA KOMISIJE

   od 2. kolovoza 2006.
   o izmjeni Odluke 2001/844/EZ, EZUČ, Euratom
   (2006/548/EZ, Euratom)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice, a posebno njegov članak 218. stavak 2.,
   uzimajući u obzir Ugovor o osnivanju Europske zajednice za atomsku energiju, a posebno njegov članak 131.,
   uzimajući u obzir Ugovor o Europskoj Uniji, a posebno njegov članak 28. stavak 1. i članak 41. stavak 1.,
   budući da:

               (1)

               U skladu s člankom 2. stavkom 1. Pravilnika Komisije o sigurnosti kako je utvrđen u Prilogu Odluci Komisije 2001/844/EZ, EZUČ, Euratom (1), član Komisije nadležan za pitanja sigurnosti treba poduzeti odgovarajuće mjere za osiguranje poštovanja unutar Komisije pravila o sigurnosti Komisije pri rukovanju tajnim podacima EU-a te da ih, između ostalog, poštuju i vanjski ugovorni izvođači Komisije.

               (2)

               Člankom 2. stavkom 2. Pravilnika Komisije o sigurnosti određeno je da je državama članicama, drugim institucijama, tijelima, uredima i agencijama osnovanim na temelju ugovorâ dopušteno primati klasificirane podatke EU-a, pod uvjetom da one jamče poštovanje jednakih pravila unutar svojih službi i prostorijama te da ih, između ostalog, poštuju i vanjski ugovorni izvođači država članica.

               (3)

               Pravilnik Komisije o sigurnosti trenutno ne uključuju elemente o načinu primjene njegovih temeljnih načela i minimalnih standarda u slučajevima kada Komisija ugovorom ili sporazumom o dodjeli bespovratnih sredstava vanjskim subjektima prenosi zadaće koje uključuju, zahtijevaju i/ili sadrže klasificirane podatke EU-a.

               (4)

               Stoga je potrebno umetnuti posebne zajedničke minimalne standarde u Pravilnik Komisije o sigurnosti i u pravila o sigurnosti koja su mu priložena.

               (5)

               Države bi članice također trebale zadovoljiti ove zajedničke minimalne standarde za mjere, koje trebaju poduzimati u skladu s nacionalnim propisima, kada vanjskim subjektima ugovorom ili sporazumom o dodjeli bespovratnih sredstava dodjeljuju zadaće koje uključuju, zahtijevaju i/ili sadrže klasificirane podatke EU-a iz članka 2. stavka 2. Pravilnika Komisije o sigurnosti.

               (6)

               Ti bi se zajednički minimalni standardi trebali primjenjivati bez obzira na druge relevantne akte, posebno Direktivu 2004/18/EZ Europskog parlamenta i Vijeća od 31. ožujka 2004. o usklađivanju postupaka za sklapanje ugovora o javnim radovima, ugovora o javnoj nabavi te ugovora o javnim uslugama (2), Uredbu Vijeća (EZ, Euratom) br. 1605/2002 od 25. lipnja 2002. o Financijskoj uredbi koja se primjenjuje na opći proračun Europskih zajednica (3), te Uredbu Komisije (EZ, Euratom) br. 2342/2002 (4) o utvrđivanju njenih provedbenih pravila te posebno za dvostrane ili višestrane sporazume iz članaka 106. i 107. Uredbe (EZ, Euratom) br. 1605/2002,

         ODLUČILA JE:
   Članak 1.
   Pravilnik Komisije o sigurnosti kako je utvrđen u Prilogu Odluci 2001/844/EZ, EZUČ, Euratom mijenja se kako slijedi:

               1.

               U članku 2. stavku 1. dodaje se sljedeći podstavak:
               „Kada ugovor ili sporazum o dodjeli bespovratnih sredstava između Komisije i vanjskih ugovornih izvođača ili korisnika uključuje obradu klasificiranih podataka EU-a u prostorijama ugovornih izvođača ili korisnika, tada su sastavni dio ugovora ili sporazuma o dodjeli bespovratnih sredstava odgovarajuće mjere koje navedeni vanjski ugovorni izvođač ili korisnik moraju poduzeti kako bi se prilikom rukovanja s klasificiranim podacima EU-e osiguralo poštovanje pravila iz članka 1.”

               2.

               Pravila o sigurnosti kako su utvrđena u Prilogu Pravilniku Komisije o sigurnosti mijenjaju se, kako slijedi:

                           (a)

                           U odjeljku 5.1. dijela I. dodaje se sljedeća rečenica:
                           „Takvi minimalni standardi se također primjenjuju u slučajevima kada Komisija ugovorom ili sporazumom o dodjeli bespovratnih sredstava industrijskim ili drugim subjektima dodjeljuje zadaće koje uključuju, zahtijevaju i/ili sadrže klasificirane podatke EU-a: ovi se zajednički minimalni standardi nalaze u dijelu II. odjeljku 27.”;

                           (b)

                           U dijelu II. tekst iz Priloga ovoj Odluci dodaje se kao odjeljak 27.;

                           (c)

                           U Dodatku 6. dodaju se sljedeće kratice:

                                       „DSA

                                       :

                                       nadležno tijelo za sigurnost (Designated Security Authority)

                                       FSC

                                       :

                                       sigurnosno odobrenje za objekt (Facility Security Clearance)

                                       FSO

                                       :

                                       službenik za sigurnost objekta (Facility Security Officer)

                                       PSC

                                       :

                                       sigurnosno odobrenje za osoblje (Personal Security Clearance)

                                       SAL

                                       :

                                       klauzula o sigurnosnim aspektima (Security Aspects Letter)

                                       SCG

                                       :

                                       Vodič o stupnjevima sigurnosne klasifikacije (Security Classification Guide)”

         Članak 2.
   Ova odluka stupa na snagu na dan objave u Službenom listu Europske unije.

      Sastavljeno u Bruxellesu 2. kolovoza 2006.

            Za Komisiju

         Siim KALLAS

            Potpredsjednik

      (1)  SL L 317, 3.12.2001., str. 1. Odluka kako je zadnje izmijenjena Odlukom 2006/70/EZ, Euratom (SL L 34, 7.2.2006., str. 32.).

      (2)  SL L 134, 30.4.2004., str. 114. Direktiva kako je zadnje izmijenjena Uredbom Komisije (EZ) br. 2083/2005 (SL L 333, 20.12.2005., str. 28.).

      (3)  SL L 248, 16.9.2002., str. 1.

      (4)  SL L 357, 31.12.2002., str. 1. Uredba kako je zadnje izmijenjena Uredbom (EZ, Euratom) br. 1261/2005 (SL L 201, 2.8.2005., str. 3.).
   PRILOG

      „27.   ZAJEDNIČKI MINIMALNI STANDARDI O INDUSTRIJSKOJ SIGURNOSTI
      27.1.   Uvod

      Ovaj odjeljak se bavi sigurnosnim aspektima industrijskih djelatnosti koje su specifične za pregovaranje i dodjeljivanje ugovora ili sporazuma o dodjeli bespovratnih sredstava kojima se dodjeljuju zadače koje uključuju, zahtijevaju i/ili sadržavaju klasificirane podatke EU-a te za njihovu izvedbu od strane industrijskih i drugih subjekata, uključujući i objavljivanje ili pristup klasificiranim podacima EU-a tijekom postupaka javne nabave i poziva za podnošenje ponuda (razdoblje natječaja i pregovora prije potpisivanja ugovora).
      27.2.   Definicije

      Za potrebe ovih zajedničkih minimalnih standarda primjenjuju se sljedeće definicije:
      (a)   ‚klasificirani ugovor’: svaki ugovor ili sporazum o dodjeli bespovratnih sredstava za nabavu proizvoda, izvršavanje radova, predavanje objekata ili pružanje usluga, čija izvedba zahtjeva ili uključuje pristup ili stvaranje klasificiranih podataka EU-a;
      (b)   ‚klasificirani podugovor’: ugovor koji ugovorni izvođač ili korisnik sredstava sklapa s drugim ugovornim izvođačem (tj. podizvođačem) za nabavu proizvoda, izvršavanje radova, predavanje objekata ili pružanje usluga, čija izvedba zahtjeva ili uključuje pristup ili stvaranje klasificiranih podataka EU-a;
      (c)   ‚ugovorni izvođač’: gospodarski ili pravni subjekt koji ima pravnu sposobnost za izvršavanje ugovora ili za korištenje bespovratnih sredstava;
      (d)   ‚nadležno tijelo za sigurnost (DSA)’: tijelo odgovorno tijelu nacionalne sigurnosti (NSA) države članice EU-a, koje je nadležno za obavješćivanje industrijskih i drugih subjekata o nacionalnoj politici vezano uz sva pitanja industrijske sigurnosti te za pružanje uputa i pomoći u njezinom provođenju. Funkciju DSA može obavljati NSA;
      (e)   ‚sigurnosno odobrenje za objekt (FSC)’: upravna potvrda NSA/DSA da sa sigurnosne točke gledišta objekt može omogućiti odgovarajuću sigurnosnu zaštitu klasificiranih podataka EU-a određenog stupnja klasifikacije, da je osoblje koje zahtjeva pristup klasificiranim podacima EU-a prošlo prikladnu sigurnosnu provjeru te da je obaviješteno o nužnim sigurnosnim zahtjevima za pristup klasificiranim podacima EU-a i njihovu zaštitu;
      (f)   ‚industrijski ili drugi subjekt’: ugovorni izvođač ili podizvođač koji je uključen u nabavu robe, izvršavanje radova ili pružanje usluga; može uključivati industrijske, komercijalne, uslužne, znanstvene, istraživačke, obrazovne i razvojne subjekte;
      (g)   ‚industrijska sigurnost’: primjenjivanje zaštitnih mjera i postupaka za zaštitu, otkrivanje i obnavljanje izgubljenih ili ugroženih klasificiranih podataka EU-a kojima raspolaže ugovorni izvođač ili podizvođač u pregovorima prije potpisivanja (pod)ugovora i u klasificiranim ugovorima;
      (h)   ‚tijelo nacionalne sigurnosti (NSA)’: državno tijelo države članice EU-a s konačnom odgovornošću za zaštitu klasificiranih podataka EU-a u državi članici;
      (i)   ‚opći stupanj sigurnosne klasifikacije ugovora’: određivanje sigurnosne klasifikacije cijelog ugovora ili sporazuma o dodjeli bespovratnih sredstava, temeljeno na određenju tajnosti podataka i/ili materijala koji će ili mogu nastati, biti objavljeni ili dostupni u okviru bilo kojeg elementa cjelokupnog ugovora ili sporazuma o dodjeli bespovratnih sredstava. Opća razina stupnja sigurnosne klasifikacije ugovora ne može biti niža od najvišeg stupnja klasifikacije bilo kojeg njegovog dijela, ali može biti viša zbog kumulativnog učinka;
      (j)   ‚klauzula o sigurnosnim aspektima (SAL)’: skupina posebnih ugovornih uvjeta koje objavljuje naručitelj, a koji su sastavni dio klasificiranog ugovora koji uključuju pristup ili stvaranje klasificiranih podataka EU-a i koji navode sigurnosne zahtjeve ili one dijelove klasificiranog ugovora koji zahtijevaju sigurnosnu zaštitu;
      (k)   ‚Vodič o stupnjevima sigurnosne klasifikacije (SCG)’: dokument koji opisuje dijelove programa, ugovora ili sporazuma o dodjeli bespovratnih sredstava koji su klasificirani, naznačujući pojedine stupnjeve klasifikacije. SCG se može proširiti tijekom trajanja programa, ugovora ili sporazuma o dodjeli bespovratnih sredstava, a dijelovi podataka se mogu ponovno razvrstati ili premjestiti na niži stupanj. SCG mora biti dio SAL-a.
      27.3.   Organizacija

                  (a)

                  Komisija može industrijskim ili drugim subjektima koji su registrirani u državi članici klasificiranim ugovorom dodijeliti zadaće koje uključuju, zahtijevaju i/ili sadrže klasificirane podatke EU-a;

                  (b)

                  Komisija osigurava da su pri sklapanju klasificiranih ugovora ispunjeni svi zahtjevi koji proizlaze iz ovih minimalnih standarda;

                  (c)

                  Komisija uključuje odgovarajući NSA ili više njih kako bi primijenila ove minimalne standarde o industrijskoj zaštiti. NSA može uputiti ove zadaće jednom ili više nadležnih tijela za sigurnost;

                  (d)

                  Konačna odgovornost za zaštitu klasificiranih podataka EU-a u okviru industrijskih ili drugih subjekata ima uprava tih subjekata;

                  (e)

                  Kadgod se sklopi klasificirani ugovor ili podugovor koji je obuhvaćen ovim minimalnim standardima, Komisija i/ili NSA/DSA će prema potrebi odmah obavijestiti NSA/DSA države članice u kojoj je ugovorni izvođač ili podizvođač registriran.

            27.4.   Klasificirani ugovori i odluke o dodjeli bespovratnih sredstava

                  (a)

                  Pri stupnju klasifikacije ugovora ili sporazuma o dodjeli bespovratnih sredstava potrebno je voditi računa o sljedećim načelima:

                              —

                              Komisija prema potrebi određuje one aspekte klasificiranih ugovora koji zahtijevaju zaštitu i stupanj klasifikacije koji iz toga proizlaze; time ona mora uzeti u obzir prvotni stupanj klasifikacije koji je za podatke nastale prije sklapanja ugovora odredilo tijelo nastanka,

                              —

                              opći stupanj sigurnosne klasifikacije ne smije biti niži od najvišeg stupnja klasifikacije bilo kojeg njegovog dijela,

                              —

                              klasificirani podaci EU-e koji su nastali u okviru ugovornih aktivnosti su klasificirani u skladu s Vodičem o stupnjevima sigurnosne klasifikacije,

                              —

                              Komisija je prema potrebi odgovorna za promjenu općih stupnjeva sigurnosne klasifikacije ugovora ili stupnja klasifikacije bilo kojeg njegovog dijela, u dogovoru s tijelom od kojeg potječu podaci, kao i za obavješćivanje svih zainteresiranih stranaka,

                              —

                              klasificirani podaci dani ugovornom izvođaču ili podizvođaču ili oni koji su nastali u okviru ugovornih aktivnosti ne smiju se koristiti u druge svrhe osim onih koje su određene klasificiranim ugovorom i ne smiju se otkriti trećim stranama bez prethodne pisane suglasnosti tijela od kojeg ti podaci potječu;

                  (b)

                  Komisija i NSA-i/DSA-i relevantnih država članica su odgovorni za osiguranje da ugovorni izvođači ili podizvođači s kojima su sklopljeni klasificirani ugovori koji uključuju klasificirane podatke s oznakom CONFIDENTIEL UE ili iznad toga poduzmu sve prikladne mjere za zaštitu takvih klasificiranih podataka EU-a koji su im priopćeni ili koje su sami stvorili prilikom izvršenja klasificiranih ugovora u skladu s nacionalnim zakonima i propisima. Nepoštovanje sigurnosnih uvjeta može rezultirati raskidom klasificiranih ugovora;

                  (c)

                  Svi industrijski ili drugi subjekti koji sudjeluju u klasificiranim ugovorima koji uključuju pristup klasificiranim podacima s oznakom CONFIDENTIEL UE ili iznad toga moraju imati nacionalni FSC. FSC dodjeljuje NSA/DSA države članice kako bi potvrdio da objekt može omogućiti i jamčiti primjerenu sigurnosnu zaštitu klasificiranih podataka EU-a do prikladnog stupnja klasifikacije;

                  (d)

                  Kada se sklopi klasificirani ugovor, službenik za sigurnost objekta (FSO) kojeg imenuje uprava ugovornog izvođača ili podizvođača odgovoran je za traženje sigurnosnog odobrenja za osoblje (PSC) za sve osobe zaposlene u industrijskim ili drugim subjektima registriranima u državi članici EU-a čije zadaće zahtijevaju pristup klasificiranim podacima s oznakom CONFIDENTIEL UE ili iznad toga prema uvjetima klasificiranog ugovora kojeg sklapa NSA/DSA dotične države članice u skladu s nacionalnim propisima;

                  (e)

                  Klasificirani ugovori moraju sadržavati SAL kako je određeno u odjeljku 27.2. točki (j). SAL mora sadržavati SCG;

                  (f)

                  Prije započinjanja dogovorenog postupka za klasificirani ugovor, Komisija stupa u vezu s NSA-om/DSA-om države članice u kojoj je dotični industrijski ili drugi subjekt registriran, kako bi potvrdila da on posjeduje pravovaljani FSC prikladan za razinu stupnja sigurnosne klasifikacije ugovora;

                  (g)

                  Naručitelj ne smije dodijeliti klasificirani ugovor povlaštenom gospodarskom subjektu prije dobivanja pravovaljanog FSC certifikata;

                  (h)

                  Za ugovore koji uključuju klasificirane podatke s oznakom RESTREINT UE nije nužan FSC, osim ako nacionalni zakoni i propisi države članice to zahtijevaju;

                  (i)

                  Pozivi za podnošenje ponuda za klasificirane ugovore moraju sadržavati odredbu koja zahtijeva da gospodarski subjekt koji propusti podnijeti ponudu ili koji nije odabran vrati sve dokumente u određenom roku;

                  (j)

                  Od ugovornog izvođača se može zahtijevati da na različitim razinama sklopi klasificirani podugovor s podizvođačem. Ugovorni izvođač je odgovoran za osiguravanje da se sve podizvođačke aktivnosti poduzmu u skladu s općim minimalnim standardima sadržanim u ovom odjeljku. Ipak, ugovorni izvođač ne smije prosljeđivati klasificirane podatke ili materijale EU-a podizvoditelju bez prethodne pisane suglasnosti tijela od kojeg ti podaci potječu;

                  (k)

                  Uvjeti pod kojima ugovorni izvođač može sklapati podugovore moraju se odrediti u javnom natječaju ili pozivu za podnošenje ponuda te u klasificiranom ugovoru. Niti jedan se podugovor ne može sklopiti sa subjektima koji su registrirani u državi koja nije članica EU-a bez izričitog pisanog odobrenja Komisije;

                  (l)

                  Komisija će u suradnji s relevantnim NSA-om/DSA-om tijekom trajanja klasificiranog ugovora nadzirati poštovanje svih njegovih sigurnosnih odredbi. Svaki sigurnosni incident se prijavljuje u skladu s odredbama utvrđenim u dijelu II., odjeljku 24. ovih Pravila o sigurnosti. Svaka promjena ili povlačenje FSC-a odmah se dostavlja Komisiji i svakom NSA-u/DSA-u koji je obaviješten o izdavanju FSC-a;

                  (m)

                  U slučaju da se klasificirani ugovor ili klasificirani podugovor raskine, Komisija i/ili NSA/DSA će prema potrebi odmah obavijestiti NSA/DSA države članice u kojoj je ugovorni izvođač ili podizvođač registriran;

                  (n)

                  Nakon raskidanja ili sklapanja klasificiranog ugovora ili podugovora ugovorni izvođači i podizvođači nastavljaju poštovati opće minimalne standarde sadržane u ovom odjeljku i čuvaju tajnost klasificiranih podataka;

                  (o)

                  Posebne odredbe za uklanjanje klasificiranih podataka po isteku klasificiranog ugovora utvrđuju se u SAL-u ili u drugim relevantnim odredbama kojima se utvrđuju sigurnosni zahtjevi;

                  (p)

                  Obveze i uvjeti iz ovog odjeljka se primjenjuju mutatis mutandis na postupke u kojima se bespovratna sredstva dodjeljuju odlukom, a posebno na korisnike takvih bespovratnih sredstava. Odluka o dodjeli bespovratnih sredstava utvrđuje sve obveze korisnika.

            27.5.   Posjete

      Posjete osoblja Komisije u kontekstu klasificiranih ugovora industrijskim ili drugim subjektima koji izvode klasificirane ugovore EU-a u državama članicama moraju se dogovoriti s relevantnim NSA-om/DSA-om. Posjete zaposlenika industrijskih i drugih subjekata u sklopu klasificiranog ugovora EU-a moraju se dogovoriti između predmetnih NSA-a/DSA-a. Ipak, oni NSA-i/DSA-i koji su uključeni u klasificirani ugovor EU-a mogu dogovoriti postupak prema kojemu se posjete industrijskih i drugih subjekata mogu dogovoriti neposredno.
      27.6.   Prijenos i transport klasificiranih podataka EU-a

                  (a)

                  Što se tiče prijenosa klasificiranih podataka EU-a primjenjuju se odredbe dijela II., odjeljka 21. ovih Pravila o sigurnosti. Za dopunu tih odredbi primjenjuju se svi postojeći važeći postupci među državama članicama;

                  (b)

                  Međunarodni transport klasificiranih materijala EU-a koji se odnose na klasificirane ugovore obavlja se u skladu s nacionalnim postupcima države članice. Pri razmatranju sigurnosnih postupaka za međunarodni transport primjenjuju se sljedeća načela:

                              —

                              sigurnost je zajamčena u svim fazama transporta i pod svim uvjetima, od polazišta do konačnog odredišta,

                              —

                              stupanj zaštite dodijeljen pošiljci se određuje najvišim stupnjem klasifikacije materijala sadržanog u njoj,

                              —

                              prema potrebi se dobiva FSC za trgovačka društva koja obavljaju transport. U takvim slučajevima osoblje koje rukuje pošiljkom mora proći sigurnosnu provjeru u skladu s općim minimalnim standardima sadržanim u ovom odjeljku,

                              —

                              koliko je moguće transport se vrši od točke do točke i završava u najkraćem mogućem vremenu koje okolnosti dopuštaju,

                              —

                              gdje god je moguće trebaju se koristiti samo putovi kroz države članice EU-a. Putovi kroz države koje nisu članice EU-a treba koristiti samo kada ih odobri NSA/DSA država pošiljatelja i država primatelja,

                              —

                              prije svakog premještanja klasificiranog materijala EU-a pošiljatelj izrađuje nacrt transporta koji odobravaju predmetni NSA/DSA.”


title: 2007/210/EZ: Odluka Vijeća od 19. ožujka 2007. o potpisivanju i privremenoj primjeni Sporazuma između Europske zajednice i Vlade Malezije o određenim aspektima zračnog prometa

text:
               11/Sv. 121

               HR

               Službeni list Europske unije

               208

         32007D0210

               L 094/26

               SLUŽBENI LIST EUROPSKE UNIJE

         ODLUKA VIJEĆA
   od 19. ožujka 2007.
   o potpisivanju i privremenoj primjeni Sporazuma između Europske zajednice i Vlade Malezije o određenim aspektima zračnog prometa
   (2007/210/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegov članak 80. stavak 2. u vezi s člankom 300. stavkom 2. prvim podstavkom, prvom rečenicom,
   uzimajući u obzir prijedlog Komisije,
   budući da:

               (1)

               Vijeće je 5. lipnja 2003. ovlastilo Komisiju da s trećim zemljama započne pregovore o zamjeni određenih odredaba postojećih bilateralnih sporazuma, sporazumom Zajednice.

               (2)

               Komisija je u ime Zajednice u pregovorima s Vladom Malezije dogovorila Sporazum o određenim aspektima usluga u zračnom prometu u skladu s mehanizmima i direktivama u Prilogu Odluci Vijeća kojom se Komisija ovlašćuje započeti pregovore s trećim zemljama, o zamjeni određenih odredaba postojećih bilateralnih sporazuma, sporazumom Zajednice.

               (3)

               Podložno njegovom kasnijem sklapanju, Sporazum koji je zaključila Komisija bi trebalo potpisati i privremeno primijeniti,

         ODLUČILO JE:
   Članak 1.
   Potpisivanje Sporazuma između Europske zajednice i Vlade Malezije o određenim aspektima zračnog prometa ovime se odobrava u ime Zajednice, podložno Odluci Vijeća o sklapanju navedenog Sporazuma.
   Tekst Sporazuma priložen je ovoj Odluci.
   Članak 2.
   Predsjednik Vijeća ovim se ovlašćuje odrediti osobu(-e) ovlaštenu(-e) potpisati Sporazum u ime Zajednice, podložno njegovu sklapanju.
   Članak 3.
   Do njegovoga stupanja na snagu, Sporazum se privremeno primjenjuje počevši od prvog dana prvog mjeseca nakon dana kada su se stranke međusobno obavijestile o izvršenju postupaka nužnih za ovu svrhu.
   Članak 4.
   Ovime se ovlašćuje predsjednik Vijeća da sastavi obavijest predviđenu člankom 9. stavkom 2. Sporazuma.

      Sastavljeno u Bruxellesu 19. ožujka 2007.

            Za Vijeće

            Predsjednik

         Horst SEEHOFER


title: 2001/761/Euratom: Odluka Vijeća od 27. rujna 2001. o ovlašćivanju Komisije da sklopi dva sporazuma o suradnji između Europske zajednice za atomsku energiju i Vlade Ruske Federacije u području nuklearne sigurnosti i nadzirane nuklearne fuzije

text:
               11/Sv. 110

               HR

               Službeni list Europske unije

               165

         32001D0761

               L 287/21

               SLUŽBENI LIST EUROPSKE UNIJE

         ODLUKA VIJEĆA
   od 27. rujna 2001.
   o ovlašćivanju Komisije da sklopi dva sporazuma o suradnji između Europske zajednice za atomsku energiju i Vlade Ruske Federacije u području nuklearne sigurnosti i nadzirane nuklearne fuzije
   (2001/761/Euratom)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice za atomsku energiju, a posebno njegov članak 101. stavak 2.,
   uzimajući u obzir Sporazum o partnerstvu i suradnji između Europskih zajednica i njihovih država članica, s jedne strane, i Ruske Federacije, s druge strane (1), koji je stupio na snagu 1. prosinca 1997. i čiji je cilj uspostavljanje bliske suradnje u području nuklearne energije, inter alia, provedbom dvaju sporazuma o nuklearnoj sigurnosti i termonuklearnoj fuziji,
   uzimajući u obzir prijedlog Komisije,
   budući da:

               (1)

               U skladu s direktivama koje je Vijeće donijelo Odlukom od 17. siječnja 1991., Komisija je pregovorima sklopila dva sporazuma o nuklearnoj sigurnosti i nadziranoj nuklearnoj fuziji između Europske zajednice za atomsku energiju i Ruske Federacije.

               (2)

               Komisiju treba ovlastiti za sklapanje sporazuma.

               (3)

               Vijeće je postupajući prema prijedlogu Komisije odobrilo sporazume na dan 22. prosinca 1994. Međutim, zbog naknadnog razvoja događaja potrebno je sporazume revidirati i aktualizirati. Zbog toga je potrebno Odluku Vijeća od 22. prosinca 1994. ukinuti.

               (4)

               Vijeće je 22. prosinca donijelo Odluku 1999/64/Euratom o Petom okvirnom programu Europske zajednice za atomsku energiju (Euratom) za istraživanja i obrazovne aktivnosti (1998. do 2002.) (2) koja kao ključnu djelatnost obuhvaća nadziranu termonuklearnu fuziju.

               (5)

               Vijeće je u svojoj Odluci 1999/175/Euratom od 25. siječnja 1999. prihvatilo program za istraživanje i obrazovne aktivnosti (Euratom) u području nuklearne energije za razdoblje od 1998. do 2002. (3),

         ODLUČILO JE:
   Članak 1.
   Komisija se ovim ovlašćuje sklopiti dva sporazuma s Ruskom Federacijom: Sporazum o suradnji između Europske zajednice za atomsku energiju i Vlade Ruske Federacije na području nuklearne sigurnosti i Sporazum o suradnji između Europske zajednice za atomsku energiju i Vlade Ruske Federacije na području nadzirane nuklearne fuzije.
   Tekst tih dvaju sporazuma nalazi se u Prilogu ovoj Odluci (4).
   Članak 2.
   Odluka Vijeća od 22. prosinca 1994. ukida se i zamjenjuje se ovom Odlukom.

      Sastavljeno u Bruxellesu 27. rujna 2001.

            Za Vijeće

            Predsjednik

         R. LANDUYT

      (1)  SL L 327, 28.11.1997., str. 3.

      (2)  SL L 26, 1.2.1999., str. 34.

      (3)  SL L 64, 12.3.1999., str. 142.

      (4)  SL L 287, 31.10.2001., str. 23.


title: 2007/241/EZ: Odluka Vijeća od 27. ožujka 2007. o sklapanju Sporazuma o znanstvenoj i tehnološkoj suradnji između Europske zajednice i Vlade Republike Koreje

text:
               11/Sv. 116

               HR

               Službeni list Europske unije

               154

         32007D0241

               L 106/43

               SLUŽBENI LIST EUROPSKE UNIJE

         ODLUKA VIJEĆA
   od 27. ožujka 2007.
   o sklapanju Sporazuma o znanstvenoj i tehnološkoj suradnji između Europske zajednice i Vlade Republike Koreje
   (2007/241/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegov članak 170. u vezi s člankom 300. stavkom 2. prvim podstavkom, prvom rečenicom i člankom 300. stavkom 3. prvim podstavkom,
   uzimajući u obzir prijedlog Komisije,
   uzimajući u obzir mišljenje Europskog parlamenta (1)

   budući da:

               (1)

               Sporazum o znanstvenoj i tehnološkoj suradnji između Europske zajednice i Vlade Republike Koreje potpisan je u ime Zajednice 22. studenoga 2006. podložno njegovom mogućem kasnijem sklapanju, u skladu s Odlukom Vijeća o potpisivanju Sporazuma o znanstvenoj i tehnološkoj suradnji između Europske zajednice i Vlade Republike Koreje (2).

               (2)

               Sporazum je potrebno odobriti,

         DONIJELO JE OVU ODLUKU:
   Članak 1.
   Ovim se u ime Zajednice odobrava potpisivanje Sporazuma o znanstvenoj i tehnološkoj suradnji između Europske zajednice i Vlade Republike Koreje.
   Tekst Sporazuma prilaže se ovoj Odluci (3).
   Članak 2.
   Predsjednik Vijeća, u ime Zajednice, upućuje obavijest predviđenu člankom 12. stavkom 1. Sporazuma (4).

      Sastavljeno u Bruxellesu 27. ožujka 2007.

            Za Vijeće

            Predsjednik

         P. STEINBRÜCK

      (1)  Mišljenje od 1. veljače 2007. (još nije objavljeno u Službenom listu).

      (2)  SL L 106, 24.4.2007., str. 44.

      (3)  SL L 106, 24.4.2007., str. 44.

      (4)  Dan stupanja na snagu Sporazuma objavit će Glavno tajništvo Vijeća u Službenom listu Europske unije.


title: 98/500/EZ: Odluka Komisije od 20. svibnja 1998. o osnivanju Odbora za sektorski dijalog između socijalnih partnera na europskoj razini (priopćena pod brojem dokumenta C(1998) 2334)  Tekst značajan za EGP

text:
               05/Sv. 003

               HR

               Službeni list Europske unije

               142

         31998D0500

               L 225/27

               SLUŽBENI LIST EUROPSKE UNIJE

               20.05.1998.

      ODLUKA KOMISIJE

   od 20. svibnja 1998.
   o osnivanju Odbora za sektorski dijalog između socijalnih partnera na europskoj razini
   (priopćena pod brojem dokumenta C(1998) 2334)
   (Tekst značajan za EGP)
   (98/500/EZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   budući da se u članku 118.b Ugovora navodi da Komisija treba na europskoj razini nastojati razvijati dijalog između socijalnih partnera koji bi mogao dovesti do ugovornih odnosa, ako to dvije strane smatraju poželjnim;
   budući da se u točki 12. Povelje Zajednice o temeljnim pravima radnika navodi da, s jedne strane poslodavci ili njihove organizacije, a s druge strane radničke udruge, imaju pravo pregovarati i sklapati kolektivne ugovore pod uvjetima koji su navedeni u nacionalnom zakonodavstvu i praksi. Dijalog među dvjema stranama na europskoj razini može, ako to stranke smatraju poželjnim, dovesti do ugovornih odnosa, posebno na profesionalnoj i sektorskoj razini;
   budući da su kao odgovor na Priopćenje od 18. rujna 1996. u vezi s razvojem socijalnog dijaloga na razini Zajednice (1) sve zainteresirane strane dale odlučnu potporu Komisiji u smislu jačanja sektorskog socijalnog dijaloga;
   budući da je Europski parlament odgovorio na ovo Priopćenje Komisije Rezolucijom od 18. srpnja 1997. (2) u kojoj je upozorio da se osobit značaj treba dati sektorskom dijalogu, budući da se u njegovom okviru najbolje može procijeniti utjecaj regulacije i deregulacije na zapošljavanje u gospodarskim sektorima;
   budući da je Gospodarski i socijalni odbor odgovorio na ovo Priopćenje Komisije mišljenjem od 29. siječnja 1997. (3) u kojem navodi da sektorski dijalog mora biti učinkovit, djelotvoran i pravilno usmjeren;
   budući da u različitim državama članicama situacija jasno ukazuje na potrebu da socijalni partneri aktivno sudjeluju u raspravama o poboljšanju životnih i radnih uvjeta u svojem sektoru; budući da je odbor sektorskog dijaloga pri Komisiji najprikladnije sredstvo koje jamči sudjelovanje, tako da se na razini Zajednice osnuje predstavnički forum o pitanjima od društveno-gospodarskih interesa;
   budući da Komisija treba nastojati osigurati da članstvo i aktivnosti Odbora za sektorski dijalog pridonose poticanju ravnopravnosti žena i muškaraca;
   budući da se postojeći zajednički odbori trebaju zamijeniti odborima za sektorski dijalog; budući da se stoga odluke o osnivanju ovih odbora trebaju staviti izvan snage,
   ODLUČILA JE:
   Članak 1.
   Odbori za sektorski dijalog (dalje u tekstu: „odbori”) ovime se osnivaju u sektorima u kojima socijalni partneri zajednički zahtijevaju sudjelovanje u dijalogu na europskoj razini i u kojima udruge koje zastupaju obje strane ispunjavaju ove kriterije:

               (a)

               povezani su s određenim sektorima ili kategorijama i organizirani na europskoj razini;

               (b)

               sastoje se od udruga koje su sastavni i priznati dio struktura socijalnog partnerstva u državama članicama i imaju sposobnost sklapanja ugovora i predstavnici su nekoliko država članica;

               (c)

               imaju odgovarajuće ustroje kako bi osigurale učinkovito sudjelovanje u radu Odbora.

         Članak 2.
   Za sektor djelatnosti za koju je osnovano, svaki će odbor:

               (a)

               biti konzultiran o razvojima na razini Zajednice koji imaju socijalne posljedice; i

               (b)

               razvijati i poticati socijalni dijalog na sektorskoj razini.

         Članak 3.
   Na sastancima svakog od odbora sudjeluje najviše 40 predstavnika socijalnih partnera, s jednakim brojem predstavnika poslodavaca i radnika.
   Članak 4.
   Predstavnike na sastanke odbora poziva Komisija, na prijedlog udruga socijalnih partnera, na njihov zahtjev iz članka 1.
   Članak 5.
   1.   Svaki odbor priređuje i izrađuje, zajedno s Komisijom, vlastiti poslovnik.
   2.   Odborom predsjeda predstavnik delegacija poslodavaca ili zaposlenika, ili, na njihov zajednički zahtjev, predstavnik Komisije.
   3.   Odbor se sastaje najmanje jedanput godišnje. Dnevnice i putne troškove za svaki sastanak dobiva najviše 30 predstavnika socijalnih partnera.
   4.   Komisija redovito nadzire rad odbora i obavljanje njihovih djelatnosti u različitim sektorima, pri čemu se savjetuje sa socijalnim partnerima.
   Članak 6.
   Ako Komisija obavijesti Odbor da je predmet rasprave povjerljiv, ne dovodeći u pitanje odredbe članka 214. Ugovora, članovi Odbora dužni su čuvati tajne podatke sa sastanka odbora ili tajništva.
   Članak 7.
   1.   Odbori za sektorski dijalog zamjenjuju postojeća Zajednička povjerenstva, i to:

               (a)

               Zajednički Odbor za pomorski prijevoz, osnovan Odlukom Komisije 87/467/EEZ (4);

               (b)

               Zajednički Odbor za civilno zrakoplovstvo, osnovan Odlukom Komisije 90/449/EEZ (5);

               (c)

               Zajednički Odbor za riječnu plovidbu, osnovan Odlukom Komisije 80/991/EEZ (6);

               (d)

               Zajednički Odbor za cestovni prijevoz, osnovan Odlukom Komisije 85/516/EEZ (7);

               (e)

               Zajednički Odbor za željeznice, osnovan Odlukom Komisije 85/13/EEZ (8);

               (f)

               Zajednički Odbor za telekomunikacijske usluge, osnovan Odlukom Komisije 90/450/EEZ (9);

               (g)

               Zajednički Odbor za socijalne probleme radnika u poljoprivredi, osnovan Odlukom Komisije 74/442/EEZ (10);

               (h)

               Zajednički Odbor za socijalne probleme u morskom ribarstvu, osnovan Odlukom Komisije 74/441/EEZ (11);

               (i)

               Zajednički Odbor za poštanske usluge, osnovan Odlukom Komisije 94/595/EZ (12).

         Odbori osnovani ovim odlukama obavljaju dužnost, dok je ne preuzmu odbori sektorskog dijaloga osnovani ovom Odlukom, u svakom slučaju najkasnije 31. prosinca 1998.
   2.   Sukladno članku 1., odbor sektorskog dijaloga također zamjenjuje druge neformalne radne skupine pomoću kojih je Komisija do sada poticala socijalni dijalog u sektorima koji nisu bili obuhvaćeni odlukom Komisije o osnivanju Zajedničkog odbora.
   3.   Odluke iz točaka (a) do (i) stavka 1. stavljaju se izvan snage s učinkom od 1. siječnja 1999.

      Sastavljeno u Bruxellesu 20. svibnja 1998.

            Za Komisiju

         Pádraig FLYNN

            Član Komisije

      (1)  COM(96) 448 konačno.

      (2)  SL C 286, 22.9.1997., str. 338.

      (3)  SL C 89, 19.3.1997., str. 27.

      (4)  SL L 253, 4.9.1987., str. 20.

      (5)  SL L 230, 24.8.1990., str. 22.

      (6)  SL L 297, 6.11.1980., str. 28.

      (7)  SL L 317, 28.11.1985., str. 33.

      (8)  SL L 8, 10.1.1985., str. 26.

      (9)  SL L 230, 24.8.1990., str. 25.

      (10)  SL L 243, 5.9.1974., str. 22.

      (11)  SL L 243, 5.9.1974., str. 19.

      (12)  SL L 225, 31.8.1994., str. 31.


title: Odluka Vijeća (EU) 2016/1022 od 17. lipnja 2016. o stavljanju izvan snage Odluke 2010/401/EU o postojanju prekomjernog deficita na Cipru

text:
               24.6.2016

               HR

               Službeni list Europske unije

               L 166/14

         ODLUKA VIJEĆA (EU) 2016/1022
   od 17. lipnja 2016.
   o stavljanju izvan snage Odluke 2010/401/EU o postojanju prekomjernog deficita na Cipru
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 126. stavak 12.,
   uzimajući u obzir preporuku Europske komisije,
   budući da:

               (1)

               Vijeće je 13. srpnja 2010. na temelju preporuke Komisije, Odlukom Vijeća 2010/401/EU (1), u skladu s člankom 126. stavkom 6. Ugovora o funkcioniranju Europske unije (UFEU), odlučilo da na Cipru postoji prekomjerni deficit. Vijeće je utvrdilo da je prema podacima koje su u travnju 2010. dostavila ciparska tijela deficit opće države na Cipru dosegnuo 6,1 % BDP-a u 2009. i time premašio referentu vrijednost iz Ugovora od 3 % BDP-a. Bilo je predviđeno da će bruto dug opće države dosegnuti 62 % BDP-a u 2010. i time biti iznad referentne vrijednosti iz Ugovora od 60 % BDP-a.

               (2)

               Vijeće je 13. srpnja 2010., u skladu s člankom 126. stavkom 7. UFEU-a i člankom 3. stavkom 4. Uredbe Vijeća (EZ) br. 1467/97 (2), na temelju preporuke Komisije uputilo preporuku Cipru s ciljem okončanja stanja prekomjernog državnog deficita do 2012. Navedena preporuka Vijeća je objavljena.

               (3)

               Komisija je 27. siječnja 2011. na temelju u to vrijeme dostupnih informacija zaključila da je Cipar poduzeo djelovanje koje predstavlja primjeren napredak prema ispravku prekomjernog deficita u rokovima koje je odredilo Vijeće. Komisija je 11. siječnja 2012. ponovno potvrdila da je Cipar poduzeo učinkovito djelovanje za pravodoban i održiv ispravak prekomjernog deficita.

               (4)

               Ciparska tijela zatražila su financijsku pomoć od Unije, država članica čija je valuta euro i Međunarodnog monetarnog fonda (MMF) kako bi se podržalo vraćanje gospodarstva Cipra u održivi rast. Vijeće je 25. travnja 2013. donijelo Odluku 2013/236/EU (3) upućenu Cipru o posebnim mjerama za ponovnu uspostavu financijske stabilnosti i održivog rasta. Europski stabilizacijski mehanizam (ESM) usporedno je Cipru dodijelio financijsku pomoć. U tom kontekstu ciparska tijela i Komisija, koja je postupala u ime ESM-a, 26. travnja 2013. potpisali su Memorandum o razumijevanju o posebnom uvjetovanju ekonomske politike.

               (5)

               Vijeće je 16. svibnja 2013., u skladu s člankom 3. stavkom 5. Uredbe (EZ) br. 1467/97, zaključilo da je Cipar poduzeo učinkovito djelovanje, ali da je nakon donošenja Preporuke Vijeća od 13. srpnja 2010. došlo do neočekivanih nepovoljnih gospodarskih događaja sa značajnim nepovoljnim posljedicama po javne financije. Vijeće je stoga na temelju preporuke Komisije smatralo da su bili ispunjeni uvjeti predviđeni u članku 3. stavku 5. Uredbe (EZ) br. 1467/97 te je usvojilo novu preporuku upućenu Cipru u skladu s člankom 126. stavkom 7. Ugovora, s ciljem okončanja stanja prekomjernog deficita do 2016.

               (6)

               Komisija je 6. rujna 2013. zaključila da je Cipar poduzeo učinkovito djelovanje za ispravak prekomjernog deficita do 2016. kako je Vijeće preporučilo 16. svibnja 2013.

               (7)

               U skladu s člankom 10. stavkom 2. točkom (a) Uredbe (EU) br. 472/2013 Europskog parlamenta i Vijeća (4) Cipar je bio izuzet od zahtjeva u vezi sa zasebnim izvješćivanjem u okviru postupka u slučaju prekomjernog deficita te je umjesto toga izvješćivao u okviru svog programa makroekonomske prilagodbe.

               (8)

               U ožujku 2016. Cipar je završio svoj trogodišnji program makroekonomske prilagodbe koji je uključivao provedbu ambiciozna programa reformi i pridonio osiguranju financijske stabilnosti, poboljšanju javnih financija i ponovnoj uspostavi održiva gospodarskog rasta.

               (9)

               U skladu s člankom 4. Protokola (br. 12) o postupku u slučaju prekomjernog deficita priloženog Ugovoru o Europskoj uniji i UFEU-u, Komisija osigurava podatke za provedbu postupka. U okviru primjene navedenog Protokola države članice moraju dostaviti podatke o državnom deficitu i dugu te drugim povezanim varijablama dvaput godišnje, odnosno do 1. travnja i do 1. listopada, u skladu s člankom 3. Uredbe Vijeća (EZ) br. 479/2009 (5).

               (10)

               Vijeće na temelju dostavljenih podataka treba donijeti odluku o stavljanju izvan snage odluke o postojanju prekomjernog deficita. Nadalje, odluku o postojanju prekomjernog deficita treba staviti izvan snage samo ako prognoze Komisije pokažu da tijekom razdoblja obuhvaćenog prognozom deficit neće premašiti referentnu vrijednosti iz Ugovora od 3 % BDP-a (6).

               (11)

               Na temelju podataka koje je osigurala Komisija (Eurostat) u skladu s člankom 14. Uredbe (EZ) br. 479/2009, slijedom obavijesti Cipra iz travnja 2016. te na temelju programa stabilnosti za 2016. i proljetne prognoze Komisije za 2016. opravdani su sljedeći zaključci:

                           —

                           Deficit opće države u 2015. iznosio je 1 % BDP-a, što znači da je deficit pao ispod referentne vrijednosti iz Ugovora od 3 % BDP-a godinu dana prije roka koji je odredilo Vijeće. To poboljšanje potaknuto je naporima za fiskalnu konsolidaciju i postupnim prestankom jednokratnog učinka mjera stabilizacije financijskog sektora na deficit iz 2014.

                           —

                           U programu stabilnosti za 2016. koji je ciparska vlada podnijela 13. svibnja 2016. planiran je deficit opće države od 0,4 % BDP-a u 2016. i 0,5 % BDP-a u 2017. U proljetnoj prognozi Komisije za 2016. predviđa se ukupni deficit od – 0,4 % BDP-a u 2016. i 0 % BDP-a u 2017., uz pretpostavku da ne dođe do promjene u politikama. Stoga bi tijekom razdoblja obuhvaćenog prognozom deficit trebao ostati ispod referentne vrijednosti iz Ugovora od 3 % BDP-a.

                           —

                           Komisija procjenjuje da se strukturni saldo, to jest saldo opće države prilagođen ekonomskom ciklusu i bez jednokratnih i drugih privremenih mjera, poboljšao za 6,6 % BDP-a u razdoblju 2013. – 2015.

                           —

                           Udio bruto duga opće države u BDP-u povećao se sa 102,5 % u 2013. na 108,9 % u 2015. zbog javne potpore dodijeljene financijskom sektoru i kontrakcije nominalnog BDP-a. U proljetnoj prognozi Komisije za 2016. predviđa se da će bruto dug opće države ostati stabilan u 2016. te da će se u 2017. smanjiti na 105,4 % BDP-a, uglavnom zbog povećanja nominalnog BDP-a.

               (12)

               Počevši od 2016., to jest godine koja slijedi nakon ispravka prekomjernog deficita, Cipar podliježe preventivnom dijelu Pakta o stabilnosti i rastu te bi trebao osigurati usklađenost sa svojim srednjoročnim proračunskim ciljem, uključujući poštovanje referentnog mjerila za rashode te ostvariti dostatan napredak prema usklađenosti s kriterijem duga u skladu s člankom 2. stavkom 1.a Uredbe (EZ) br. 1467/97. U tom kontekstu očekuje se da se Cipar uskladi sa svojim srednjoročnim ciljem u 2016., dok je za 2017. predviđeno određeno odstupanje. Predviđa se da će se strukturni saldo Cipra pogoršati više nego što je dopušteno prema prijelaznom pravilu o dugu. U 2017. bit će potrebne daljnje mjere.

               (13)

               U skladu s člankom 126. stavkom 12. UFEU-a Odluku Vijeća o postojanju prekomjernog deficita treba staviti izvan snage ako Vijeće smatra da je u predmetnoj državi članici prekomjerni deficit ispravljen.

               (14)

               Vijeće smatra da je prekomjerni deficit na Cipru ispravljen i stoga bi Odluku 2010/401/EU trebalo staviti izvan snage,

         DONIJELO JE OVU ODLUKU:
   Članak 1.
   Iz sveobuhvatne procjene proizlazi da je stanje prekomjernog deficita na Cipru ispravljeno.
   Članak 2.
   Odluka 2010/401/EU stavlja se izvan snage.
   Članak 3.
   Ova je Odluka upućena Republici Cipru.

      Sastavljeno u Luxembourgu 17. lipnja 2016.

            Za Vijeće

            Predsjednik

         J.R.V.A. DIJSSELBLOEM

      (1)  Odluka Vijeća 2010/401/EU od 13. srpnja 2010. o postojanju prekomjernog deficita na Cipru (SL L 186, 20.7.2010., str. 30.).

      (2)  Uredba Vijeća (EZ) br. 1467/97 od 7. srpnja 1997. o ubrzanju i pojašnjenju provedbe postupka u slučaju prekomjernog deficita (SL L 209, 2.8.1997., str. 6.).

      (3)  Odluka Vijeća 2013/236/EU od 25. travnja 2013. upućena Cipru o posebnim mjerama za ponovnu uspostavu financijske stabilnosti i održivog rasta (SL L 141, 28.5.2013., str. 32.).

      (4)  Uredba (EU) br. 472/2013 Europskog parlamenta i Vijeća od 21. svibnja 2013. o jačanju gospodarskog i proračunskog nadzora država članica europodručja koje su u poteškoćama ili kojima prijete ozbiljne poteškoće u odnosu na njihovu financijsku stabilnost (SL L 140, 27.5.2013., str. 1.).

      (5)  Uredba Vijeća (EZ) br. 479/2009 od 25. svibnja 2009. o primjeni Protokola o postupku u slučaju prekomjernog deficita priloženog Ugovoru o osnivanju Europske zajednice (SL L 145, 10.6.2009., str. 1.).

      (6)  U skladu sa „Specifikacijama za provedbu Pakta o stabilnosti i rastu i smjernicama u pogledu oblika i sadržaja programa stabilnosti i konvergencije” od 3. rujna 2012. Vidjeti: http://ec.europa.eu/economy_finance/economic_governance/sgp/pdf/coc/code_of_conduct_en.pdf


title: Odluka Vijeća 2010/694/ZVSP od 17. studenoga 2010. o privremenom prihvatu određenih Palestinaca u države članice Europske unije

text:
               18/Sv. 005

               HR

               Službeni list Europske unije

               203

         32010D0694

               L 303/13

               SLUŽBENI LIST EUROPSKE UNIJE

               17.11.2010.

      ODLUKA VIJEĆA 2010/694/ZVSP
   od 17. studenoga 2010.
   o privremenom prihvatu određenih Palestinaca u države članice Europske unije
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 29.,
   budući da:

               (1)

               Vijeće je 27. listopada 2009. donijelo Zajedničko stajalište 2009/787/ZVSP o privremenom prihvatu određenih Palestinaca u države članice Europske unije (1), kojim se predviđa produljenje roka valjanosti njihovih nacionalnih dozvola za ulazak i boravak na državnom području država članica iz Zajedničkog stajališta 2002/400/ZVSP od 21. svibnja 2002. o privremenom prihvatu određenih Palestinaca u države članice Europske unije (2) za daljnje razdoblje od 12 mjeseci.

               (2)

               Na temelju ocjene primjene Zajedničkog stajališta 2002/400/ZVSP, Vijeće smatra da je primjereno produljiti rok valjanosti tih dozvola za daljnje razdoblje od 12 mjeseci,

         DONIJELO JE OVU ODLUKU:
   Članak 1.
   Države članice iz članka 2. Zajedničkog stajališta 2002/400/ZVSP produljuju rok valjanosti nacionalnih dozvola za ulazak i boravak izdanih na temelju članka 3. tog Zajedničkog stajališta za daljnje razdoblje od 12 mjeseci.
   Članak 2.
   Vijeće ocjenjuje primjenu Zajedničkog stajališta 2002/400/ZVSP u roku od 6 mjeseci od donošenja ovog Zajedničkog stajališta.
   Članak 3.
   Ova Odluka stupa na snagu na dan donošenja.

      Sastavljeno u Bruxellesu 17. studenoga 2010.

            Za Vijeće

            Predsjednik

         D. REYNDERS

      (1)  SL L 281, 28.10.2009., str. 6.

      (2)  SL L 138, 28.5.2002., str. 33.


title: 2014/33/EU: Odluka Europske središnje banke od 30. kolovoza 2013. o uplati kapitala Europske središnje banke od strane nacionalnih središnjih banaka izvan europodručja (ESB/2013/31)

text:
               21.1.2014

               HR

               Službeni list Europske unije

               L 16/63

      ODLUKA EUROPSKE SREDIŠNJE BANKE

   od 30. kolovoza 2013.
   o uplati kapitala Europske središnje banke od strane nacionalnih središnjih banaka izvan europodručja
   (ESB/2013/31)
   (2014/33/EU)
   OPĆE VIJEĆE EUROPSKE SREDIŠNJE BANKE,
   uzimajući u obzir Statut Europskog sustava središnjih banaka i Europske središnje banke, a posebno njegov članak 47.,
   budući da:

               (1)

               Člankom 47. Statuta Europskog sustava središnjih banaka i Europske središnje banke (dalje u tekstu: „Statut ESSB-a”) predviđeno je da nacionalne središnje banke država članica s odstupanjem (dalje u tekstu „nacionalne središnje banke izvan europodručja”) ne uplaćuju svoj upisani kapital, osim ako Opće vijeće, odlučujući većinom koju čine najmanje dvije trećine upisanog kapitala Europske središnje banke (ESB) i najmanje polovica imatelja udjela, odluči da se mora uplatiti minimalan postotak kao doprinos za troškove poslovanja ESB-a.

               (2)

               Člankom 1. Odluke ESB/2013/20 od 21. lipnja 2013. o uplati kapitala Europske središnje banke od strane nacionalnih središnjih banaka izvan europodručja (1) predviđeno je da svaki NSB izvan europodručja mora uplatiti 3,75 % svojeg udjela u upisanom kapitalu ESB-a s učinkom od 1. srpnja 2013.

               (3)

               Odluka ESB/2013/28 od 29. kolovoza 2013. o postotnim udjelima nacionalnih središnjih banaka u ključu za upis kapitala Europske središnje banke (2) propisuje prilagodbu ključa za upis kapitala ESB-a (dalje u tekstu: „ključ kapitala”) u skladu s člankom 29. stavkom 3. Statuta ESSB-a te s učinkom od 1. siječnja 2014. utvrđuje nove pondere dodijeljene svakom NSB-u u prilagođenom ključu kapitala (dalje u tekstu: „ponderi u ključu kapitala”).

               (4)

               Upisani kapital ESB-a od 1. siječnja 2014. iznosit će 10 825 007 069,61 eura.

               (5)

               Radi prilagodbe ključa kapitala potrebno je donijeti novu odluku ESB-a kojom se stavlja izvan snage Odluka ESB/2013/20 s učinkom od 1. siječnja 2014. te utvrđuje postotak upisanoga kapitala ESB-a koji su nacionalne središnje banke izvan europodručja obvezne uplatiti s učinkom od 1. siječnja 2014.,

         DONIJELO JE OVU ODLUKU:
   Članak 1.
   Opseg i oblik upisanoga i uplaćenoga kapitala
   Svaki NSB izvan europodručja u cijelosti uplaćuje 3,75 % svog udjela u upisanom kapitalu ESB-a s učinkom od 1. siječnja 2014. Uzimajući u obzir nove pondere u ključu kapitala određene člankom 2. Odluke ESB/2013/28, svaki NSB izvan europodručja ima ukupni upisani i uplaćeni kapital u iznosu navedenom pokraj njegova naziva u sljedećoj tablici:

               (u EUR)

               NSB izvan europodručja

               Upisani kapital na dan 1. siječnja 2014.

               Upisani kapital na dan 1. siječnja 2014.

               Българска народна банка
               (Bugarska narodna banka)

               92 986 810,73

               3 487 005,40

               Česká národní banka

               174 011 988,64

               6 525 449,57

               Danmarks Nationalbank

               161 000 330,15

               6 037 512,38

               Hrvatska narodna banka

               65 199 017,58

               2 444 963,16

               Lietuvos bankas

               44 728 929,21

               1 677 334,85

               Magyar Nemzeti Bank

               149 363 447,55

               5 601 129,28

               Narodowy Bank Polski

               554 565 112,18

               20 796 191,71

               Banca Națională a României

               281 709 983,98

               10 564 124,40

               Sveriges riksbank

               246 041 585,69

               9 226 559,46

               Bank of England

               1 480 243 941,72

               55 509 147,81

         Članak 2.
   Prilagodba uplaćenoga kapitala
   1.   S obzirom na to da je svaki NSB izvan europodučja već uplatio 3,75 % svojeg udjela u upisanom kapitalu ESB-a koji se primjenjuje na dan 31. prosinca 2013. u skladu s odlukom ESB/2013/20, svaki od njih prenosi dodatan iznos ESB-u ili prima natrag određeni iznos od ESB-a, ovisno o slučaju, kako bi se dosegnuli iznosi navedeni u trećem stupcu tablice u članku 1.
   2.   Svi prijenosi u skladu s ovim člankom provode se u skladu s Odlukom ESB/2013/29 od 29. kolovoza 2013. o utvrđivanju uvjeta za prijenos udjela u kapitalu Europske središnje banke među nacionalnim središnjim bankama i prilagodbu uplaćenoga kapitala (3).
   Članak 3.
   Stupanje na snagu i stavljanje izvan snage
   1.   Ova Odluka stupa na snagu 1. siječnja 2014.
   2.   Ovime se stavlja izvan snage Odluka ESB/2013/20 s učinkom od 1. siječnja 2014.
   3.   Upućivanja na Odluku ESB/2013/20 smatraju se upućivanjima na ovu Odluku.

      Sastavljeno u Frankfurtu na Majni 30. kolovoza 2013.

            Predsjednik ESB-a

         Mario DRAGHI

      (1)  SL L 187, 6.7.2013., str. 25.

      (2)  Vidjeti str. 53 ovog Službenog lista.

      (3)  Vidjeti str. 55 ovog Službenog lista.


title: 2010/488/Euratom: Odluka Vijeća od 16. studenoga 2009. o odobrenju sklapanja, od strane Komisije, Sporazuma o suradnji između Europske zajednice za atomsku energiju i Vlade Savezne Republike Brazila u području istraživanja energije fuzije#Sporazum o suradnji između Europske zajednice za atomsku energiju i Vlade Savezne Republike Brazila u području istraživanja energije fuzije

text:
               16.11.2009

               HR

               L 242/

      SPORAZUM

   o suradnji između Europske zajednice za atomsku energiju i Vlade Savezne Republike Brazila u području istraživanja energije fuzije
   EUROPSKA ZAJEDNICA ZA ATOMSKU ENERGIJU (Euratom)
   i
   VLADA SAVEZNE REPUBLIKE BRAZILA
   (dalje u tekstu „stranke”),
   BUDUĆI DA se u Sporazumu o znanstvenoj i tehnološkoj suradnji između Europske zajednice i Vlade Savezne Republike Brazila, potpisanom 19. siječnja 2004., stranke obvezuju promicati suradnju u području aktivnosti istraživanja i tehnološkog razvoja;
   ŽELEĆI nastaviti promicati razvoj energije fuzije kao izvora energije koji je potencijalno prihvatljiv za okoliš, gospodarski konkurentan i praktički neograničen,
   SPORAZUMJELE SU SE:
   Članak 1.
   Cilj
   Cilj je ovog Sporazuma pojačati suradnju između stranaka u područjima obuhvaćenima programima fuzije svake od njih, na temelju obostrane koristi i opće uzajamnosti, radi razvijanja znanstvenog razumijevanja i tehnoloških mogućnosti koji su osnova sustava energije fuzije.
   Članak 2.
   Područja suradnje
   Područja suradnje u okviru ovog Sporazuma mogu uključivati sljedeće:

               (a)

               tokamake, uključujući velike projekte sadašnje generacije i aktivnosti koje se odnose na projekte sljedeće generacije;

               (b)

               alternative tokamacima;

               (c)

               tehnologiju energije magnetske fuzije;

               (d)

               teoriju plazme i primijenjenu fiziku plazme;

               (e)

               politike i planove programa; i

               (f)

               druga područja o kojima su se stranke u pisanom obliku dogovorile, u onoj mjeri u kojoj su obuhvaćena programima svake od njih.

         Članak 3.
   Oblici suradnje
   1.   Oblici suradnje u okviru ovog Sporazuma mogu uključivati, ali nisu ograničeni na:

               (a)

               razmjenu i osiguravanje informacija i podataka o znanstvenim i tehničkim aktivnostima, događajima, praksama i rezultatima te o politikama i planovima programa, uključujući razmjenu neobjavljenih informacija u skladu s uvjetima utvrđenima u člancima 6. i 7.;

               (b)

               razmjenu znanstvenika, inženjera i drugih stručnjaka na dogovorena vremenska razdoblja radi sudjelovanja u eksperimentima, analizama, projektiranjima i drugim aktivnostima istraživanja i razvoja u skladu s člankom 8.;

               (c)

               organiziranje seminara i drugih sastanaka radi raspravljanja i razmjene informacija o dogovorenim temama u područjima navedenima u članku 2. i određivanja aktivnosti suradnje koje se mogu korisno poduzimati u skladu s člankom 5.;

               (d)

               razmjenu i osiguravanje uzoraka, materijala, opreme (instrumenata i sastavnih dijelova) za eksperimente, ispitivanja i ocjenjivanje u skladu s člancima 9. i 10.;

               (e)

               provođenje zajedničkih istraživanja, projekata ili eksperimenata, uključujući njihovo zajedničko projektiranje, izgradnju i korištenje;

               (f)

               uspostavljanje podatkovnih veza kao što su, među ostalim, daljinski alati za analizu podataka; i

               (g)

               druge posebne oblike suradnje o kojima su se stranke dogovorile u pisanom obliku.

         2.   Prema potrebi, stranke koordiniraju aktivnosti u okviru ovog Sporazuma s drugim međunarodnim aktivnostima istraživanja i razvoja energije fuzije radi smanjivanja udvostručavanja napora. Odredbe ovog Sporazuma ne dovode u pitanje postojeće ili buduće dogovore o suradnji između stranaka.
   Članak 4.
   Koordinacijski odbor i izvršni tajnici
   1.   Stranke osnivaju koordinacijski odbor radi koordinacije i nadzora vođenja aktivnosti u okviru ovog Sporazuma. Svaka stranka u koordinacijski odbor imenuje jednak broj članova i predlaže jednog od svojih imenovanih članova za voditelja svojeg izaslanstva. Koordinacijski odbor sastaje se jedanput godišnje, naizmjenično u Saveznoj Republici Brazilu i u Europskoj uniji, ili u druga dogovorena vremena i na drugim dogovorenim mjestima. Sastankom predsjeda voditelj izaslanstva stranke domaćina.
   2.   Koordinacijski odbor ispituje napredak i planove aktivnosti u okviru ovog Sporazuma te predlaže, koordinira i odobrava buduće aktivnosti suradnje koje su unutar područja ovog Sporazuma s obzirom na njihovo tehničko postignuće i razinu napora radi osiguravanja obostrane koristi i opće uzajamnosti unutar Sporazuma.
   3.   Sve se odluke koordinacijskog odbora donose konsenzusom.
   4.   Svaka stranka predlaže jednog izvršnog tajnika koji djeluje u njezino ime tijekom razdoblja između sastanaka koordinacijskog odbora, u svim pitanjima koja se tiču suradnje, a koja su unutar područja ovog Sporazuma. Izvršni tajnici odgovorni su za svakodnevno upravljanje suradnjom.
   Članak 5.
   Provedba
   1.   Svaka stranka određuje odgovarajuća tijela za provedbu aktivnosti u okviru ovog Sporazuma.
   2.   Kada odobrava neku aktivnost suradnje, koordinacijski odbor također, kada je to potrebno, odobrava projektni plan u okviru ovog Sporazuma.
   3.   Svaki projektni plan navodi tijela određena za provedbu projekta i uključuje detaljne odredbe za provedbu aktivnosti suradnje, uključujući njezino tehničko područje i upravljanje, odgovornosti u vezi s dekontaminacijom, razmjenu neobjavljenih informacija, razmjenu opreme, tretman intelektualnog vlasništva, ukupne troškove, dijeljenje troškova i njihov raspored, prema potrebi.
   Članak 6.
   Dostupnost i širenje informacija
   1.   Podložno primjenjivim zakonima i drugim propisima te odredbama ovog Sporazuma, svaka stranka i osobe koje je ona odredila obvezuju se drugoj stranci i osobama koje je ona odredila slobodno staviti na raspolaganje sve dostupne informacije koje se zahtijevaju za provođenje aktivnosti suradnje u okviru ovog Sporazuma.
   2.   Stranke i osobe koje su one odredile podržavaju najšire moguće širenje informacija koje imaju pravo objaviti, bilo da su razvijene zajednički, bilo da su dostavljene ili razmijenjene u skladu s ovim Sporazumom, podložno potrebi zaštite neobjavljenih informacija i potrebi zaštite intelektualnog vlasništva stvorenog ili stavljenog na raspolaganje u okviru ovog Sporazuma.
   3.   Informacije koje jedna stranka prosljeđuje drugoj stranci u okviru ovog Sporazuma točne su prema najboljem znanju i uvjerenju stranke koja ih prosljeđuje, ali stranka koja ih prosljeđuje ne jamči pogodnost proslijeđenih informacija za ijednu posebnu uporabu ili primjenu od strane stranke koja ih prima ili bilo koje treće strane. Informacije koje stranke zajednički razviju točne su prema najboljem znanju i uvjerenju obiju stranaka. Nijedna stranka ne jamči njihovu pogodnost za ijednu posebnu svrhu, uporabu ili primjenu od strane bilo koje stranke ili bilo koje treće strane.
   Članak 7.
   Intelektualno vlasništvo
   Zaštita i raspodjela intelektualnog vlasništva stvorenog ili stavljenog na raspolaganje tijekom aktivnostî suradnje u okviru ovog Sporazuma uređene su odredbama u Prilogu, koji čini sastavni dio ovog Sporazuma i primjenjuje se na sve aktivnosti vođene u okviru ovog Sporazuma.
   Članak 8.
   Razmjena osoblja
   Na razmjene osoblja između stranaka ili osoba koje su one odredile u okviru ovog Sporazuma primjenjuju se sljedeće odredbe:

               (a)

               svaka stranka osigurava odabir kvalificiranog osoblja s vještinama i stručnim sposobnostima potrebnima za vođenje aktivnosti planiranih u okviru ovog Sporazuma. Razmjenu osoblja stranke unaprijed međusobno dogovaraju razmjenom pisama, upućujući na ovaj Sporazum i njegove odgovarajuće odredbe o intelektualnom vlasništvu kao i na dotičnu aktivnost suradnje;

               (b)

               svaka je stranka odgovorna za plaće, osiguranje i naknade koje treba platiti svojem razmijenjenom osoblju;

               (c)

               stranka pošiljateljica plaća putne i životne troškove svojeg razmijenjenog osoblja koje boravi u ustanovi domaćinu, osim ako je drukčije dogovoreno;

               (d)

               stranka primateljica organizira odgovarajući smještaj za razmijenjeno osoblje druge stranke (i njihove obitelji koje čine dio njihovog kućanstva) na temelju obostrano prihvatljive uzajamnosti;

               (e)

               stranka primateljica na temelju svojih odgovarajućih zakona i drugih propisa osigurava razmijenjenom osoblju druge stranke svu potrebnu pomoć u vezi s administrativnim formalnostima (npr. dobivanje viza);

               (f)

               svaka stranka osigurava da se razmijenjeno osoblje pridržava općih pravila iz područja rada i pravila sigurnosti na snazi u ustanovi domaćinu;

               (g)

               svaka stranka može, na vlastiti trošak, promatrati posebne aktivnosti ispitivanja i analitički rad druge stranke u područjima suradnje određenima u članku 2. Takvo se promatranje može provoditi posjetima osoblja, podložno prethodnom odobrenju stranke primateljice u svakom pojedinom slučaju.

         Članak 9.
   Razmjene opreme, uzoraka, materijala i rezervnih dijelova
   Kada jedna stranka ili osobe koje je ona odredila trebaju razmijeniti, posuditi ili isporučiti drugoj stranci ili osobama koje je ona odredila, među ostalim, opremu, instrumente, uzorke, materijale ili potrebne rezervne dijelove (dalje u tekstu „oprema”), sljedeće se odredbe primjenjuju na slanje i uporabu opreme:

               (a)

               stranka pošiljateljica što je prije moguće dostavlja detaljan popis opreme s odgovarajućim specifikacijama i tehničkom i informativnom dokumentacijom;

               (b)

               oprema koju isporučuje stranka pošiljateljica ostaje u njezinu vlasništvu i vraća joj se na dan koji određuje koordinacijski odbor, osim ako je drukčije dogovoreno u projektnom planu iz članka 5.;

               (c)

               oprema se pušta u rad u ustanovi domaćinu samo uz međusobni dogovor između stranaka; i

               (d)

               stranka primateljica osigurava potrebne prostore za opremu i osigurava električnu energiju, vodu, plin i druge potrebne resurse, u skladu s tehničkim zahtjevima o kojima se stranke međusobno dogovaraju.

         Članak 10.
   Opće odredbe
   1.   Svaka stranka provodi aktivnosti predviđene u ovom Sporazumu podložno svojim primjenjivim zakonima i drugim propisima te osigurava resurse podložno dostupnosti dodijeljenih sredstava.
   2.   Osim ako su se stranke drukčije izričito sporazumjele u pisanom obliku, sve troškove koji proizlaze iz suradnje u okviru ovog Sporazuma snosi stranka koja ih je prouzročila.
   3.   Sva pitanja u vezi s tumačenjem ili provedbom koja se odnose na ovaj Sporazum i nastanu tijekom njegova trajanja stranke rješavaju sporazumno.
   4.   Ovaj se Sporazum primjenjuje, u onoj mjeri u kojoj se tiče Euratoma, na područja na koja se primjenjuje Ugovor o osnivanju Euratoma i na državna područja zemalja koje sudjeluju u programu fuzije Euratoma kao potpuno pridružene treće zemlje.
   Članak 11.
   Trajanje, izmjena i otkaz
   1.   Ovaj Sporazum stupa na snagu na dan posljednje pisane obavijesti u kojima stranke jedna drugu obavješćuju da su završeni unutarnji postupci svake od njih potrebni za njegovo stupanje na snagu i ostaje na snazi pet godina; automatski se produljuje na dodatno razdoblje od pet godina, osim ako jedna stranka obavijesti drugu stranku u pisanom obliku o svojoj namjeri da otkaže ovaj Sporazum.
   2.   Ovaj se Sporazum može izmijeniti pisanim sporazumom stranaka. Izmjene stupaju na snagu na dan posljednje pisane obavijesti u kojima stranke jedna drugu obavješćuju da su završeni unutarnji postupci svake od njih potrebni za stupanje izmjene na snagu.
   3.   Svi zajednički napori i eksperimenti koji nisu završeni u trenutku otkaza ovog Sporazuma mogu se nastaviti do njihova završetka u skladu s uvjetima ovog Sporazuma.
   4.   Svaka stranka može u bilo kojem trenutku otkazati ovaj Sporazum i bilo koji projektni plan pisanom obaviješću upućenom drugoj stranci. Otkaz stupa na snagu šest mjeseci od primitka obavijesti, ne dovodeći u pitanje prava koja su pripala bilo kojoj od stranaka na temelju ovog Sporazuma ili projektnog plana do dana otkaza.

      Potpisano u Braziliji 27. studenoga 2009. u po dva primjerka na bugarskom, češkom, danskom, engleskom, estonskom, finskom, francuskom, grčkom, latvijskom, litavskom, mađarskom, malteškom, nizozemskom, njemačkom, poljskom, portugalskom, rumunjskom, slovačkom, slovenskom, španjolskom, švedskom i talijanskom jeziku, pri čemu je svaki od tih tekstova jednako vjerodostojan.

            Za Europsku zajednicu za atomsku energiju

            JOÃO JOSÉ SOARES PACHECO

            Za Vladu Savezne Republike Brazila

            MARCOS NOGUEIRA MARTINS

   PRILOG

      PRAVA INTELEKTUALNOG VLASNIŠTVA

   Prava intelektualnog vlasništva stvorena ili stavljena na raspolaganje u okviru ovog Sporazuma raspodjeljuju se kako slijedi:
   I.   Primjena

   Ovaj se Prilog primjenjuje na sve aktivnosti suradnje poduzete u okviru ovog Sporazuma, osim ako je drukčije izričito dogovoreno.
   II.   Vlasništvo, raspodjela i ostvarivanje prava

               A.

               Za potrebe ovog Sporazuma, „intelektualno vlasništvo” ima značenje određeno u članku 2. Konvencije o osnivanju Svjetske organizacije za intelektualno vlasništvo, potpisane u Stockholmu 14. srpnja 1967.

               B.

               Ovaj se Prilog odnosi na raspodjelu prava, udjela i licencijskih naknada među strankama i njihovim tijelima za provedbu određenima na temelju članka 5. Svaka stranka osigurava da druga stranka može dobiti prava na intelektualno vlasništvo koja su u skladu s ovim Prilogom raspodijeljena njoj ili tijelima za provedbu određenima na temelju članka 5. Ovim se Prilogom ne mijenja, odnosno ne dovodi u pitanje raspodjelu tih prava, udjela i licencijskih naknada između stranke i njezinih državljana, što se određuje zakonodavstvom i praksom te stranke.

               C.

               Otkaz ili istek ovog Sporazuma ne utječe na prava ili obveze koje proizlaze iz ovog Priloga.

               D.

                           1.

                           Kod aktivnostî suradnje između stranaka ili između tijela za provedbu određenih na temelju članka 5., intelektualno vlasništvo koje proizlazi iz zajedničkih istraživanja, tj. istraživanja koja podupiru obje stranke, tretira se u planu tehnološkog upravljanja (PTU) u skladu sa sljedećim načelima:

                                       (a)

                                       stranke ili njihova tijela za provedbu određena na temelju članka 5. obavješćuju jedna drugu u razumnom vremenskom roku o bilo kojim pravima intelektualnog vlasništva koja proizlaze iz ovog Sporazuma;

                                       (b)

                                       osim ako je drukčije dogovoreno, prava i udjele u intelektualnom vlasništvu, stvorenom tijekom zajedničkih istraživanja, mogu iskorištavati svaka stranka ili njihova tijela za provedbu određena na temelju članka 5. bez teritorijalnog ograničenja;

                                       (c)

                                       svaka stranka ili tijelo za provedbu određeno na temelju članka 5. pravodobno traži zaštitu intelektualnog vlasništva u odnosu na koje dobije prava i udjele na temelju PTU-a;

                                       (d)

                                       svaka stranka ili tijelo za provedbu određeno na temelju članka 5. ima neisključivu, neopozivu, besplatnu dozvolu za uporabu bilo kojeg intelektualnog vlasništva koje proizlazi iz ovog Sporazuma samo u svrhe istraživanja, u skladu s odgovarajućim primjenjivim propisima stranaka;

                                       (e)

                                       gostujući istraživači koji su sudjelovali u stvaranju intelektualnog vlasništva dobivaju prava intelektualnog vlasništva i udjele u licencijskim naknadama koje ustanove domaćina dobiju od licenciranja tih prava intelektualnog vlasništva u skladu s politikama ustanova domaćina. Svaka stranka tretira gostujuće istraživače ne manje povoljno nego vlastite državljane u odnosu na dodjeljivanje gore navedenih prava intelektualnog vlasništva i udjela u licencijskim naknadama. Dodatno, svaki gostujući istraživač priznat kao izumitelj ima pravo na tretman kao da je državljanin stranke domaćina u odnosu na nagrade, bonuse, povlastice ili bilo koje druge naknade, u skladu s politikom ustanove domaćina i odgovarajućim zakonima stranaka primjenjivima u tom području.

                           2.

                           Kod aktivnosti suradnje, različitih od zajedničkog istraživanja, koje potpadaju pod odredbe odjeljka II. odlomka D točke 1., u mjeri u kojoj to zahtijevaju njezini zakoni i drugi propisi, svaka stranka zahtijeva od svih svojih sudionika sklapanje posebnih sporazuma koji se odnose na provedbu aktivnosti zajedničkog istraživanja i odgovarajuća prava i obveze sudionika. U odnosu na intelektualno vlasništvo, ti sporazumi uobičajeno uređuju, među ostalim, vlasništvo, zaštitu, korisnička prava za potrebe istraživanja, iskorištavanje i širenje, uključujući dogovore o zajedničkoj objavi, prava i obveze gostujućih istraživača te postupke za rješavanje sporova. Sporazumi mogu također uređivati druga pitanja kao što su pristup primarnim i sekundarnim informacijama, izdavanje dozvola i krajnji rezultati.

               E.

               Održavajući uvjete tržišnog natjecanja u područjima na koja utječe ovaj Sporazum, svaka stranka nastoji osigurati da se prava stečena u skladu s ovim Sporazumom i dogovorima sklopljenima na temelju njega ostvaruju tako da se posebno potiče i. uporabu stvorenih ili na drugi način dostupnih informacija u okviru ovog Sporazuma te njihovo širenje u onoj mjeri u kojoj je to u skladu s uvjetima utvrđenima u ovom Sporazumu, odredbama odjeljka IV. ovog Priloga i bilo kojim pravilima koja mogu biti na snazi u okviru nacionalnog prava stranaka o postupanju s osjetljivim ili povjerljivim informacijama u nuklearnom području; i ii. usvajanje i provedbu međunarodnih normi.

         III.   Autorska djela

   U skladu s uvjetima ovog Sporazuma, s autorskim pravom koje pripada strankama ili tijelima za provedbu određenima na temelju članka 5. postupa se u skladu sa Sporazumom o trgovinskim aspektima prava intelektualnog vlasništva kojim upravlja Svjetska trgovinska organizacija.
   IV.   Znanstvena književna djela

   Podložno tretmanu predviđenom za neobjavljene informacije u odjeljku V., primjenjuju se sljedeći postupci:

               A.

               Svaka stranka ili tijelo za provedbu određeno na temelju članka 5. imaju pravo na neisključivu, neopozivu, besplatnu dozvolu u svim zemljama za prevođenje, reproduciranje i javno distribuiranje informacija sadržanih u znanstvenim i tehničkim časopisima, člancima, izvješćima, knjigama ili drugim medijima, koje izravno proizlaze iz zajedničkih istraživanja u skladu s ovim Sporazumom od strane ili u ime stranaka.

               B.

               Sva autorska djela nastala sukladno ovoj odredbi poštuju moralna prava autora u skladu s člankom 6. bis Bernske konvencije. Ona također nose jasno vidljivu potvrdu o zajedničkoj potpori stranaka.

         V.   Neobjavljene informacije

   A.   Dokumentirane neobjavljene informacije

               1.

               Svaka stranka, u najranijem mogućem trenutku, određuje za koje informacije u vezi s ovim Sporazumom ne želi da se objave, među ostalim uzimajući u obzir sljedeće kriterije:

                           (a)

                           informacije su tajne u smislu da, u cijelosti ili u određenom sastavu ili kombinaciji svojih sastavnih dijelova, nisu opće poznate ili lako dostupne zakonitim sredstvima;

                           (b)

                           informacije imaju stvarnu ili potencijalnu komercijalnu vrijednost na temelju svoje tajnosti; i

                           (c)

                           osoba koja zakonito ima kontrolu nad njima podvrgla je informacije koracima razumnima sukladno okolnostima radi očuvanja njihove tajnosti. Stranke se u određenim slučajevima mogu dogovoriti da se, osim ako je drukčije navedeno, dijelovi ili cjelovite informacije koje su dobivene, razmijenjene ili stvorene tijekom zajedničkog istraživanja u skladu s ovim Sporazumom ne smiju objaviti.

               2.

               Svaka stranka osigurava da druga stranka može lako prepoznati neobjavljene informacije na temelju ovog Sporazuma i njihovu zbog toga povlaštenu prirodu, primjerice putem prikladnog označivanja ili zapisa o ograničenju. To se također odnosi na svako reproduciranje spomenutih informacija, u cijelosti ili djelomično. Stranka ili sudionik koji primi neobjavljene informacije u skladu s ovim Sporazumom poštuje njihovu povlaštenu prirodu. Ta ograničenja automatski prestaju kada vlasnik objavi te informacije bez ograničenja.

               3.

               Neobjavljene informacije dostavljene u skladu s ovim Sporazumom stranka primateljica može prenositi osobama zaposlenima kod stranke primateljice, uključujući njezine ugovaratelje i druge predmetne odjele stranke ovlaštene za posebne namjene zajedničkog istraživanja koje je u tijeku, na temelju potrebe za njihovim poznavanjem i pod uvjetom da su sve tako prenesene neobjavljene informacije zaštićene u skladu s ovim Prilogom i u mjeri predviđenoj zakonima i drugim propisima svake stranke te da su kao takve lako prepoznatljive, kako je gore navedeno.

         B.   Nedokumentirane neobjavljene informacije
   S nedokumentiranim neobjavljenim ili drugim povjerljivim ili povlaštenim informacijama, dobivenima na seminarima i drugim sastancima organiziranima u okviru ovog Sporazuma, ili informacijama koje proizlaze iz zapošljavanja osoblja, uporabe objekata ili zajedničkih projekata, stranke ili osobe koje su one odredile postupaju u skladu s načelima navedenima za dokumentirane informacije u ovom Sporazumu, međutim pod uvjetom da je primatelj takvih neobjavljenih ili drugih povjerljivih ili povlaštenih informacija upoznat u pisanom obliku s povjerljivom naravi dostavljenih informacija najkasnije u trenutku kada su mu dostavljene.
   C.   Nadzor
   Svaka stranka nastoji osigurati da se neobjavljene informacije koje primi u okviru ovog Sporazuma nadziru na način kako je ovdje predviđeno. Postane li jedna od stranaka svjesna da neće moći, ili se razumno može očekivati da neće moći ispuniti odredbe o neširenju iz gornjih odlomaka A i B, ona odmah obavješćuje drugu stranku. Stranke se nakon toga savjetuju kako bi odredile primjereno djelovanje.
   VI.   Rješavanje sporova te nove ili nepredviđene vrste intelektualnog vlasništva

               A.

               Sporovi između stranaka koji se odnose na intelektualno vlasništvo rješavaju se u skladu s člankom 10. stavkom 3. ovog Sporazuma. Međutim, stranke mogu međusobnim sporazumom takav spor iznijeti pred međunarodni arbitražni sud radi dobivanja obvezujuće odluke u skladu s primjenjivim pravilima međunarodnog prava. Osim ako je drukčije dogovoreno, primjenjuju se arbitražna pravila UNCITRAL-a.

               B.

               U slučaju u kojem bilo koja stranka zaključi da iz aktivnosti suradnje poduzete u skladu s ovim Sporazumom može proizaći nova vrsta intelektualnog vlasništva koja nije obuhvaćena PTU-om ili sporazumom između određenih tijela za provedbu, ili ako nastanu neke druge nepredviđene poteškoće, stranke odmah pristupaju raspravi s ciljem osiguravanja odgovarajuće zaštite, iskorištavanja i širenja predmetnog intelektualnog vlasništva na državnim područjima svake od njih, u skladu s njihovim nacionalnim zakonodavstvom.

          ---documentbreak---

               12/Sv. 002

               HR

               Službeni list Europske unije

               228

         32010D0488

               L 242/33

               SLUŽBENI LIST EUROPSKE UNIJE

               16.11.2009.

      ODLUKA VIJEĆA

   od 16. studenoga 2009.
   o odobrenju sklapanja, od strane Komisije, Sporazuma o suradnji između Europske zajednice za atomsku energiju i Vlade Savezne Republike Brazila u području istraživanja energije fuzije
   (2010/488/Euratom)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice za atomsku energiju, a posebno njegov članak 101. drugi stavak,
   uzimajući u obzir prijedlog Komisije,
   budući da:

               (1)

               Komisija je, u skladu s direktivama Vijeća od 22. srpnja 2008., vodila pregovore o Sporazumu o suradnji između Europske zajednice za atomsku energiju i Vlade Savezne Republike Brazila u području istraživanja energije fuzije.

               (2)

               Trebalo bi odobriti sklapanje Sporazuma od strane Komisije,

         ODLUČILO JE:
   Jedini članak
   Ovime se odobrava sklapanje, od strane Komisije, za i u ime Europske zajednice za atomsku energiju, Sporazuma o suradnji između Europske zajednice za atomsku energiju i Vlade Savezne Republike Brazila u području istraživanja energije fuzije.
   Tekst Sporazuma priložen je ovoj Odluci.

      Sastavljeno u Bruxellesu 16. studenoga 2009.

            Za Vijeće

            Predsjednik

         C. MALMSTRÖM


title: 98/434/EZ: Odluka Vijeća od 18. lipnja 1998. o Sporazumu između Europske zajednice, Europske svemirske agencije i Europske organizacije za sigurnost zračne plovidbe o europskom doprinosu razvoju globalnog satelitskog navigacijskog sustava (GNSS)

text:
               07/Sv. 17

               HR

               Službeni list Europske unije

               6

         31998D0434

               L 194/15

               SLUŽBENI LIST EUROPSKE UNIJE

         ODLUKA VIJEĆA
   od 18. lipnja 1998.
   o Sporazumu između Europske zajednice, Europske svemirske agencije i Europske organizacije za sigurnost zračne plovidbe o europskom doprinosu razvoju globalnog satelitskog navigacijskog sustava (GNSS)
   (98/434/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegov članak 75. stavak 1., članak 84. stavak 2. i članak 130.m, u vezi s njegovim člankom 228. stavkom 2. prvom rečenicom, člankom 228. stavkom 3. prvim podstavkom i njegovim člankom 228. stavkom 4.,
   uzimajući u obzir prijedlog Komisije (1),
   uzimajući u obzir mišljenje Europskog parlamenta (2),
   budući da Zajednica može, u okviru svojih ovlasti, doprinijeti provedbi globalnog satelitskog navigacijskog sustava;
   budući da treba odobriti Sporazum između Europske zajednice, Europske svemirske agencije i Europske organizacije za sigurnost zračne plovidbe o europskom doprinosu razvoju globalnog satelitskog navigacijskog sustava (GNSS),
   ODLUČILO JE:
   Članak 1.
   Ovime se u ime Zajednice odobrava Sporazum između Europske zajednice, Europske svemirske agencije i Europske organizacije za sigurnost zračne plovidbe o europskom doprinosu razvoju globalnog satelitskog navigacijskog sustava (GNSS).
   Tekst Sporazuma i njegovih tehničkih priloga priložen je ovoj Odluci.
   Članak 2.
   1.   Zajednicu u zajedničkom odboru iz članka 5. Sporazuma, predstavlja Komisija.
   2.   Vijeće na prijedlog Komisije usvaja stajalište Zajednice o pitanjima na koja se odnosi članak 5. stavak 4. Sporazuma; Komisija nakon savjetovanja s odborom predstavnika država članica utvrđuje stajalište Zajednice u pogledu pitanja na koja se odnosi članak 5. stavci 1., 2. i 3.
   3.   Komisija je ovlaštena u ime Zajednice odobriti izmjene navedene u članku 5. stavku 4. Sporazuma.
   Članak 3.
   Predsjednik Vijeća ovlašten je imenovati potpisnika Sporazuma u ime Zajednice.

      Sastavljeno u Luxembourgu 18. lipnja 1998.

            Za Vijeće

            Predsjednik

         G. STRANG

      (1)  SL C 337, 7.11.1997., str. 37.

      (2)  SL C 138, 4.5.1998.


title: Odluka Vijeća 2014/73/ZVSP оd 10. veljače 2014. o vojnoj operaciji Europske unije u Srednjoafričkoj Republici (EUFOR RCA)

text:
               11.2.2014

               HR

               Službeni list Europske unije

               L 40/59

         ODLUKA VIJEĆA 2014/73/ZVSP
   оd 10. veljače 2014.
   o vojnoj operaciji Europske unije u Srednjoafričkoj Republici (EUFOR RCA)
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 42. stavak 4. i članak 43. stavak 2.,
   uzimajući u obzir prijedlog Visokog predstavnika Unije za vanjske poslove i sigurnosnu politiku,
   budući da:

               (1)

               U svojoj Rezoluciji 2127 (2013.) o situaciji u Srednjoafričkoj Republici (SAR) donesenoj 5. prosinca 2013. Vijeće sigurnosti Ujedinjenih naroda (VSUN) izrazilo je duboku zabrinutost zbog trajnog pogoršanja sigurnosnog stanja te višestrukih i sve učestalijih kršenja međunarodnog humanitarnog prava i ljudskih prava u Srednjoafričkoj Republici. K tome je ovlastilo razmještanje „Misije međunarodne potpore u Srednjoafričkoj Republici koju predvodi Afrika” (AFISM-SAR) na razdoblje od dvanaest mjeseci i ovlastilo privremeno razmještanje francuskih snaga u Srednjoafričkoj Republici kako bi poduzele sve potrebne mjere pružanja potpore AFISM-SAR-u u ispunjavanju njegova mandata.

               (2)

               Slijedom zaključaka Vijeća od 21. listopada 2013. i 16. prosinca 2013., Europsko vijeće u svojim je zaključcima od 20. prosinca 2013. izrazilo zabrinutost zbog trajnog pogoršanja krize u Srednjoafričkoj Republici i njezinim teškim posljedicama na humanitarnu situaciju i ljudska prava. Pozdravilo je francusku vojnu intervenciju u potporu afričkim snagama kao pomoć obnovi sigurnosti, kao i dosljednu predanost afričkih partnera stabiliziranju situacije. Kao dio sveobuhvatnog pristupa potvrdilo je spremnost Unije da ispita uporabu relevantnih instrumenata za doprinos trenutnim naporima u stabiliziranju zemlje, uključujući one u okviru Zajedničke sigurnosne i obrambene politike (ZSOP), kako u vojnoj, tako i u civilnoj dimenziji. Pozvalo je Visokog predstavnika Unije za vanjske poslove i sigurnosnu politiku (VP) da po tom pitanju predstavi prijedlog odluke na sastanku Vijeća u siječnju 2014.

               (3)

               Dana 20. siječnja 2014. Vijeće je odobrilo Koncept upravljanja kriznim situacijama za vojnu operaciju premošćivanja ZSOP-a u Srednjoafričkoj Republici, (dalje u tekstu: „EUFOR RCA”), podložno rezoluciji VSUN-a donesenoj u skladu s Poglavljem VII. Povelje UN-a. Vijeće je naglasilo važnost bliske suradnje sa svojim partnerima, posebno UN-om, Afričkom unijom (AU) i vlastima Srednjoafričke Republike, kao i s francuskom operacijom Sangiris.

               (4)

               Dana 28. siječnja 2014. VSUN je donio svoju Rezoluciju 2134 (2014) kojom se odobrava uspostavljanje operacije EU-a EUFOR RCA.

               (5)

               Dana 23. siječnja 2014., Glavno tajništvo Ekonomske zajednice srednjeafričkih država (ECCAS) pozdravilo je uspostavu operacije EU-a u SAR-u.

               (6)

               Dana 24. siječnja 2014., u pismu naslovljenom VP-u, privremeni Predsjednik SAR-a pozdravio je operaciju EU-a odobrenu Rezolucijom VSUN-a 2134 (2014).

               (7)

               EUFOR RCA trebao bi se što je prije moguće doseći punu operativnu sposobnost, kako bi doprinio stabilizaciji situacije. Trebalo bi provesti naložene zadaće imajući u vidu prijenos na AFISM-SAR u roku od četiri do šest mjeseci od trenutka dosezanja pune operativne sposobnosti.

               (8)

               U skladu s člankom 38. Ugovora o Europskoj uniji (UEU), Politički i sigurnosni odbor (PSO) bi, u okviru odgovornosti Vijeća i VP-a, trebao imati političku kontrolu nad operacijom upravljanja krizama, strateški je usmjeravati te donositi odgovarajuće odluke u tom pogledu.

               (9)

               Potrebno je pregovarati i sklopiti međunarodne sporazume koji se odnose na status jedinica i osoblja Unije te na sudjelovanje trećih država u operacijama Unije.

               (10)

               Na temelju članka 41. stavka 2. UEU-a te u skladu s Odlukom Vijeća 2011/871/ZVSP (1) Operativne izdatke koji nastanu iz ove Odluke, koji imaju vojne ili obrambene implikacije, trebaju snositi države članice.

               (11)

               U skladu s člankom 5. Protokola o stajalištu Danske priloženog Ugovoru o Europskoj uniji i Ugovoru o funkcioniranju Europske unije, Danska ne sudjeluje u pripremi i provedbi odluka i djelovanja Unije koji imaju implikacije u području obrane. Stoga Danska ne sudjeluje u donošenju ove Odluke, ona za nju nije obvezujuća niti se na nju primjenjuje, a ne sudjeluje ni u financiranju ove operacije,

         DONIJELO JE OVU ODLUKU:
   Članak 1.
   Misija
   1.   Unija provodi vojnu operaciju premošćivanja u Srednjoafričkoj Republici, EUFOR RCA, radi doprinosa pružanju sigurnog i zaštićenog okruženja, s prijenosom na Misiju međunarodne potpore u SAR-u koju predvodi Afrika (AFISM-SAR) unutar četiri do šest mjeseci od pune operativne sposobnosti, u skladu s mandatom određenim u Rezoluciji VSUN-a 2134 (2014.) i usredotočujući svoje djelovanje na područje Banguia.
   2.   EUFOR RCA djeluje u skladu s političkim, strateškim i političko-vojnim ciljevima određenima u Konceptu upravljanja kriznim situacijama koji je Vijeće odobrilo 20. siječnja 2014.
   Članak 2.
   Imenovanje zapovjednika operacije EU-a
   Ovime se general-bojnik Philippe Pontiès imenuje zapovjednikom operacije EU-a za EUFOR RCA.
   Članak 3.
   Određivanje sjedišta operacije EU-a
   Sjedište operacije za EUFOR RCA bit će smješteno u Larissi u Grčkoj.
   Članak 4.
   Planiranje i pokretanje operacije
   1.   Pravila o sudjelovanju potrebna za pripremnu fazu EUFOR RCA-a odobrava Vijeće što je prije moguće nakon donošenja ove Odluke.
   2.   Odluku o pokretanju EUFOR RCA-a donosi Vijeće nakon odobrenja operativnog plana i pravila o uporabi oružanih snaga potrebnih za izvršenje mandata.
   Članak 5.
   Politički nadzor i strateško usmjeravanje
   1.   U okviru odgovornosti Vijeća i VP-a, PSO izvršava politički nadzor i strateško usmjeravanje EUFOR RCA-a. Vijeće ovime ovlašćuje PSO za donošenje odgovarajućih odluka u skladu s člankom 38. UEU-a. To ovlaštenje uključuje ovlasti za izmjenu planskih dokumenata, uključujući operativni plan, zapovjednog lanca te pravila o sudjelovanju. To uključuje i ovlasti donošenja odluka o imenovanju zapovjednika operacije EU-a i zapovjednika snaga EU-a. Za odlučivanje u vezi s ciljevima i okončanjem vojne operacije EU-a i dalje je nadležno Vijeće.
   2.   PSO redovito izvješćuje Vijeće.
   3.   Predsjednik Vojnog odbora EU-a (VOEU) izvještava PSO o provođenju EUFOR RCA-a. PSO na svoje sastanke, po potrebi, može pozvati zapovjednika operacije EU-a ili zapovjednika snaga EU-a.
   4.   PSO ocjenjuje napredak EUFOR RCA-a tri mjeseca nakon pokretanja operacije, na temelju pismenog izvješća.
   Članak 6.
   Vojno usmjeravanje
   1.   VOEU prati pravilno izvršavanje EUFOR RCA-a koje se provodi pod odgovornošću zapovjednika operacije EU-a.
   2.   VOEU redovito zaprima izvješća zapovjednika operacije EU-a. Na svoje sastanke po potrebi može pozvati zapovjednika operacije EU-a ili zapovjednika snaga EU-a.
   3.   Predsjednik VOEU-a djeluje kao glavna osoba za kontakt sa zapovjednikom operacije EU-a.
   Članak 7.
   Usklađenost odziva Unije i koordinacija
   1.   Visoki predstavnik (VP) osigurava provedbu ove Odluke i njezinu usklađenost s vanjskim djelovanjem Unije u cjelini, uključujući razvojne programe Unije i njezinu humanitarnu pomoć.
   2.   Ne dovodeći u pitanje zapovjedni lanac, zapovjednik operacije EU-a prima lokalne političke smjernice od šefa delegacije EU-a u Banguiju.
   3.   VP kojem pomaže Europska služba za vanjsko djelovanje (ESVD) djeluje kao glavna točka za kontakt s Ujedinjenim narodima, vlastima Srednjoafričke Republike i susjednih zemalja, AU-om, ECCAS-om te drugim važnim međunarodnim i bilateralnim akterima.
   4.   Mehanizmi koordinacije između zapovjednika operacije EU-a, aktera Unije i lokalnih ključnih strateških partnera značajnih za operaciju definiraju se u dokumentu o operativnom planu.
   Članak 8.
   Sudjelovanje trećih država
   1.   Ne dovodeći u pitanje samostalnost Unije u odlučivanju ni jedinstveni institucionalni okvir, a u skladu s relevantnim smjernicama Europskog Vijeća, treće države mogu biti pozvane na sudjelovanje u operaciji.
   2.   Vijeće ovime ovlašćuje PSO za pozivanje trećih država da ponude doprinose i donesu odgovarajuće odluke o prihvaćanju predloženih doprinosa, na preporuku zapovjednika operacije EU-a i EUMC-a.
   3.   Detaljni načini sudjelovanja trećih država predmet su sporazuma zaključenih u skladu s člankom 37. UEU-a te u skladu s postupkom utvrđenim u članku 218. Ugovora o funkcioniranju Europske unije (UFEU). Ako su Unija i treća država sklopile sporazum o utvrđivanju okvira sudjelovanja te treće države u Unijinim misijama upravljanja krizama, odredbe takvog sporazuma primjenjuju se u kontekstu EUFOR RCA-a.
   4.   Treće države koje daju značajne vojne doprinose EUFOR RCA-u imaju ista prava i obveze u pogledu svakodnevnog upravljanja operacijom kao i države članice koje sudjeluju u operaciji.
   5.   Vijeće ovime ovlašćuje PSO za donošenje odgovarajućih odluka o uspostavljanju Odbora doprinositelja ako treće države osiguraju značajne vojne doprinose.
   Članak 9.
   Status osoblja pod vodstvom Unije
   Status jedinica i osoblja pod vodstvom Unije, uključujući povlastice, imunitete i dodatna jamstva potrebne za ispunjavanje i neometano funkcioniranje njihove misije, predmet je sporazuma sklopljenog u skladu s člankom 37. UEU-a te u skladu s postupkom iz članka 218. UFEU-a.
   Članak 10.
   Financijski aranžmani
   1.   Zajednički troškovi vojne operacije EU-a financiraju se u skladu s Odlukom 2011/871/ZVSP.
   2.   Referentni financijski iznos za zajedničke troškove EUFOR RCA-a iznosi 25,9 milijuna EUR. Postotak referentnog iznosa iz članka 25. stavka 1. Odluke 2011/871/CFSP iznosi 50 %.
   Članak 11.
   Razmjena informacija
   1.   VP je ovlašten trećim državama povezanima s ovom Odlukom, po potrebi i u skladu s potrebama EUFOR RCA-a, dostaviti klasificirane podatke EU-a koji su nastali za potrebe operacije, u skladu s Odlukom Vijeća 2013/488/EU, kako slijedi (2):

               (a)

               do stupnja tajnosti predviđenog u primjenjivim sporazumima o sigurnosti podataka sklopljenima između Unije i dotične treće države; ili

               (b)

               do stupnja tajnosti „CONFIDENTIEL UE/EU CONFIDENTIAL“ u drugim slučajevima.

         2.   VP također je ovlašten UN-u i AU-u, u skladu s operativnim potrebama EUFOR RCA-a, dostaviti klasificirane podatke EU-a do stupnja tajnosti „RESTREINT UE/ EU RESTRICTED” koji su nastali za potrebe EUFOR RCA-a, u skladu s Odlukom 2013/488/EU. U tu svrhu sastavljaju se dogovori između VP-a i nadležnih tijela UN-a i AU-a.
   3.   U slučaju posebne i neodložne operativne potrebe, VP je također ovlašten državi domaćinu dostaviti klasificirane podatke EU-a do stupnja tajnosti „RESTREINT UE /EU RESTRICTED” koji su nastali za potrebe operacije, u skladu s Odlukom 2013/488/EU. U tu svrhu sastavljaju se dogovori između VP-a i nadležnih tijela države domaćina.
   4.   VP je ovlašten trećim državama povezanima s ovom Odlukom dostaviti bilo kakve dokumente EU-a koji nisu klasificirani, a povezani su s raspravama Vijeća o operaciji i za koje vrijedi obveza čuvanja profesionalne tajne u skladu s člankom 6. stavkom 1. Poslovnika Vijeća (3).
   5.   VP takva ovlaštenja, kao i mogućnost sklapanja dogovora navedenih u ovom članku, može prenijeti na službenike ESVD-a, zapovjednika operacije EU-a ili zapovjednika snaga EU-a, u skladu s odjeljkom VII. priloga VI. Odluci 2013/488/EU.
   Članak 12.
   Stupanje na snagu i završetak
   1.   Ova Odluka stupa na snagu na dan donošenja.
   2.   EUFOR RCA završava ne kasnije od šest mjeseci nakon dosezanja pune operativne sposobnosti.
   3.   Ova odluka stavlja se izvan snage od datuma zatvaranja sjedišta operacije EU-a u skladu s odobrenim planovima za okončanje EUFOR RCA-a, i bez dovođenja u pitanje postupaka u vezi s revizijom i prikazom računa EUFOR RCA-a, utvrđenih u Odlukom 2011/871/ZVSP.

      Sastavljeno u Bruxellesu 10. veljače 2014.

            Za Vijeće

            Predsjednica

         C. ASHTON

      (1)  Odluka Vijeća 2011/871/ZVSP od 19. prosinca 2011. o uspostavi mehanizma radi upravljanja financiranjem zajedničkih troškova operacija Europske unije koje imaju vojne ili obrambene implikacije (Athena) (SL L 343, 23.12.2011., str. 35).

      (2)  2013/488/EU: Odluka Vijeća od 23. rujna 2013. o sigurnosnim propisima za zaštitu klasificiranih podataka EU-a (SL L 274, 15.10.2013., str. 1.).

      (3)  Odluka Vijeća 2009/937/EU od 1. prosinca 2009. o donošenju Poslovnika Vijeća (SL L 325, 11.12.2009., str. 35.).